осон дармондори оригинал нонушта парҳезли иссиқ таом қовурмоқ энди ўрганувчиларга оила учун шарқ ошхонаси тез пишадиган сабзавотли мевали байрам учун муаллифлик ошхонаси болалар учун духовка пирог ширин фойдали\nкийим дазмол йиғиштириш саломатлик шинам ошхона тоза ҳаво идиш тозалаш тозалик маслаҳат овқатланиш таом бувиларимиз маслаҳати дизайн кир ювиш соч парвариши тана парвариши шинам кийим парвариши\nҚуйма темирдан ишланган това ва кастрюллар узоқ хизмат қилади, бироқ улар вақт ўтган сайин занглай бошлайди. Ҳар бир ошхонада мавжуд бўлган уч восита ёрдамида зангни осонгина кетказиш мумкин."Лайфхакер" занг кетказишнинг оддий усулини суратлар билан тақдим этди.\nБунинг учун сизга 1 дона картошка, дағал туз ва ўсимлик ёғи керак бўлади.\nТозалаш жараёнида столни ифлос қилмаслик учун унинг устини эски газета билан ёпиб қўйинг.\nДастлаб товага кўпроқ туз сепинг, лекин пакетини узоққа олиб қўйманг, чунки кейинроқ яна керак бўлади. Шундан сўнг картошкани иккига бўлинг ва арчилган томони билан идишни тозалашни бошланг. Тованинг четлари ва ушлагичи ҳам эсдан чиқмасин.\nТуз ифлосланганини кўришингиз билан идишни чайиб юборинг ва бу жараённи яна бир марта такрорланг.\nИдиш тоза ҳолатга келганидан кейин уни ювиб қуритинг. Қолган намлик буғланиб кетиши учун уни бир дақиқага паст оловга қўйинг.\nШундан сўнг идишга бироз ўсимлик ёғи солиб, қоғоз сочиқ билан артиб ташланг. Ёғ қолдиқларини тозалаб артинг ва товани ярим соат давомида паст оловга қўйинг.\nИдиш совигач, уни қуруқ сочиқ билан артиб ташланг.\nЗанг қайта пайдо бўлмаслиги учун идишдан фойдалангандан кейин ҳар сафар бу жараённи такрорланг. Идишни намликдан узоқда сақланг.


Жуманазар Бекназаров: «40 мингдан ортиқ жарроҳлик...\n05.02.2018 19:20 2 2506\n«Xabar.uz» ахборот-таҳлилий портали аҳолининг тиббий маданиятини юксалтириш, одамларни қизиқтирган саволларга халқчил ва содда тилда жавоб бериб бориш, Республикадаги кўзга кўринган тиббиёт мутахассисларининг халққа янада яқин бўлишларига ҳисса қўйиш мақсадида Соғлиқни сақлаш вазирлиги матбуот хизмати билан ҳамкорликда янги лойиҳага қўл урди.\nЛойиҳамизнинг биринчи меҳмони Республика бош уронефрологи, Соғлиқни сақлаш вазирлигининг болалар урологияси ва нефрологияси бўйича бош консультанти, тиббиёт фанлари доктори, профессор Жуманазар Бекназаров бўлди.\nЎзбекистондаги энг малакали болалар урологларидан бири сифатида тан олинган Жуманазар Бекназаров 1946 йили Қашқадарё вилоятининг Қамаши тумани Отгузар қишлоғида туғилган. Ўрта мактабда ўқишни тугатиб, 1964 йили Тошкент медицина институтига ўқишга кирган.\nШифокорликка меҳр қўйишининг ҳам тарихи бор. Ўзининг ҳикоя қилишича, 1953 йили укаси менингитга чалинади. Бир куни ҳушдан кетиб, ўзини йўқотганида, Шаҳрисабзга олиб боришади. Дўхтир беморнинг орқа миясига укол қилиб, мия суюқлигини олиб, ўрнига пенициллин жўнатган. Ана шу пенициллиннинг 100 минг бирликдагиси ушбу хасталикни тузатган. 21 кунлик муолажадан сўнг бемор отдай бўлиб кетган. Шу-шу кичик Жуманазар дўхтирликка ўқиб, одамлар дардига малҳам бўлишни кўнглига тугади. Нияти холис экан, мана бугун у — республиканинг энг етакчи мутахассисларидан бири.\nЖуманазар Бекназаров 1970 йили Тошкент медицина институтида ўқишни тамомлаб, Қашқадарё вилоятининг Толлимаржон шаҳарчасида фаолиятини бошлаган. 1973—1975-йилларда устозининг тавсиясига кўра болалар жарроҳлиги бўйича ординатурада таҳсил олган.\n1975 йили Тошкент шаҳридаги 2-шаҳар болалар шифохонасида шифокор-ординатор, 1978 йили шифокор-ассистент вазифаларида фаолият кўрсатган.\n1985 йили буйрак-тош касалликлари бўйича номзодлик диссертациясини ҳимоя қилган. Орадан ўн йил ўтгач, яъни 1995 йили докторлик диссертациясини ёқлаган.\n«Нега айнан урологияни танлагансиз?» деган саволимизга: «Отам шу касб эгаси бўлишимни хоҳлагандилар», деб айтди. Энг қизиғи, отанинг хоҳиши билан устознинг хоҳиши бир хил бўлиб чиққанидадир. Тиббиёт фанлари доктори, профессор Карим Хўжаевич Тоҳиров шогирдига шундай маслаҳат беради: «Ўғлим (у киши менга «ўғлим» деб мурожаат қиларди — изоҳ Ж.Б.), болалар урологияси бўйича мутахассислар кам, мана шу соҳа бўйича ишласанг яхши бўларди». Отаси ва устозининг йўриғидан юрди ва кам бўлмади.\nЖуманазар Бекназаров билан суҳбатимиз икки соатдан ошиқроқ давом этди. Ўқувчиларни зериктириб қўймаслик учун айрим кадрларни архивга олиб қўйишга тўғри келди. Интервьюни қисқартириб эътиборингизга ҳавола этмоқдамиз. Шунда ҳам у икки қисмдан иборат бўлди.\nСуҳбатимизнинг биринчи қисмида болалар урологияси соҳасидаги муаммолар, ечимини кутаётган масалалар, кейинги пайтда болаларда бундай касалликлар кўпайиб бораётганининг сабаблари, оилада тиббий маданиятнинг ўрни, юртдошларимиз бу масалага кўп ҳолларда бефарқлиги, бу эса миллат генофондига қанчалик таъсир кўрсатаётгани ҳақида сўз боради.\nИнтервьюнинг иккинчи қисмида эса тиббиёт фанлари доктори, профессор Жуманазар Бекназаров ижтимоий тармоқлардаги саҳифаларимиз орқали юртдошларимиздан келган саволларга жавоб беради.\nСоғлиқни сақлаш вазирлиги матбуот хизмати билан ҳамкорликда тайёрланаётган ушбу лойиҳа мунтазам давом этади. Яна қайси мутахассислардан интервью олишимизни хоҳлайсиз? Қайси касалликлар ва уларнинг давоси ҳақида маълумот берсак, сиз учун қизиқ? Фикр-мулоҳазаларингизни ушбу мақолага изоҳ сифатида ёзиб қолдиринг. Сайтимизда бугундан изоҳ қолдириш функцияси ишга туширилди. Бунинг учун рўйхатдан ўтишингиз ёки ижтимоий тармоқлардаги аккаунтларингиз орқали сайтга киришингиз талаб этилади.\nЖуманазар Бекназаров тиббий маданият урология болалар урологияси


Москвада учоқ ҳалокатга учраган - BBC Uzbek - Dunyo\nМосквада учоқ ҳалокатга учраган\nСўнгги янгиланиш 29 декабр 2012 - 13:51 GMT\nУчоқ ичида фақат 12 экипаж аъзолари бўлишган.\nРИА - НОВОСТИ агентлигининг хабар беришича, Москванинг Внуково аэропортида Ту-204 учоғи қўниш чоғида учиш-қўниш майдончасидан ташқарига чиқиб кетган ва ёна бошлаган.\nМаълум бўлишича, учоқ бортида 8 кишидан иборат фақат экапаж аъзолари бўлишган.\nРИА НОВОСТИ ва Интерфакс агентликлари Ички ишлар вазирлигидаги манбаларга иқтибосан икки киши ўлганини маълум қилади.\nЛекин аэропорт матбуот маркази учоқдаги ҳамма киши тирик, деб хабар тарқатган.\nҲодисада камида беш киши жароҳат олгани, уларнинг аҳволи оғир эканлиги билдирилган.\nАэропорт ҳудудидан чиқиб кетган учоқ Киев шоҳ кўчасига бориб тўхтаган ва бир қисми узилган. Учоқ бортида келиб чиққан ёнғин тезда ўчирилган. Киев шоҳ кўчасида ҳаракат маълум вақтга тўхтатилган.\nВоқеа жойидан хабар берган Россия-24 телеканалининг мухбири учоқнинг қаноти ва думи узилиб тушганини айтади.\nРИА НОВОСТИга кўра, Внуково аэропорти ёпиб қўйилган, учоқлар ҳаракати Шереметьево аэропортига йўналтирилган.\nВнуковога қўнишга тайёрланган учоқ Чехиядан етиб келган.\nҚозоғистонда ҳарбий учоқ ҳалокатга учраган26.12.12, Қозоғистон\nБи-би-си меҳмони - Ўзбекистон қамоқхоналари ҳақидаги китоб муаллифи Евгений Дяконов\nИкки ўт орасида қолган Қрим ёки ичкарида нелар кечмоқда? 16.03.14


Бир ойда 6 суицид. Андижонда коллеж ўқувчиси ўзини осди\n22 октябр 2020, Тошкент вақти: 20:05\nАндижон вилоятининг Олтинкўл туманида коллеж ўқувчиси бўлган 17 ёшли қиз ўз уйида осилган холда топилди. 22 январ куни рўй берган ушбу ҳодиса ҳақида Озодликка марҳумнинг курсдошларидан бири 31 январь куни хабар қилди. Коллеж ўқувчиси нега жонига қасд қилгани маълум эмас. Олтинкўл прокуратураси тергов олиб бормоқда.\nОлтинкўл туманидаги Саноат коллежининг 3-босқич ўқувчиси бўлган О.Т. 22 январ куни соат 14.30ларда ўз уйида осилган холда топилди.\nЎз жонига қасд қилгани айтилаётган коллеж ўқувчисининг исми-шарифи Озодликка маълум.\nЛекин тергов важидан ва аҳлоқий сабабларга кўра, унинг шахсини очиқламайди.\nИсми очиқланмаслигини истаган курсдошининг Озодликка айтишича, коллеж ўқувчиси ўлимидан олдин бир ой давомида ўқишга келмаган.\n“Уйида анча осиғлик қолган, уйида ўша куни ҳеч ким бўлмаган. Декабрь ойидан буён ўқишга келмаётганди. Коллеж ҳам нега ўқишга келмаяпти, деб қизиқмаган”, - деди Озодликка марҳум коллеж ўқувчисининг курсдоши.\nОлтинкўл тумани ҳуқуқ-тартибот органларида ишловчи Озодлик суҳбатлашган мулозим қиз нима учун ўз жонига қасд қилгани мавҳум бўлиб қолаётгани, айни масала юзасидан милиция тергов олиб боратганини айтди.\nҚўшниларига кўра, қиз яккаланиб қолгани коллежда доимий камситилгани, изза қилингани сабаб ўзини осиб қўйган бўлиши мумкин.\nКоллежнинг ўқув ишлари бўйича мудири қиз декабр ойидан ўқишга чиқмаганини тасдиқлади, лекин у камситилгани ҳақидаги иддаоларни рад этди.\n“Бу қизимиз яхши ўқир эди. Қишки каникулдан сўнг ўқишга чиқмади. Мен бундан хабарсиз қолибман, гуруҳ раҳбари эътибор бермаган. Бепарволик бўлган. Лекин, камситиш бўлмаган, қиз яхши ўқир эди. Отаси биология ўқитувчиси бўлган. Лекин ишини ташлаб бозорга чиқиб кетган эди”, - дейди коллежнинг ўқув ишлари бўйича мудираси.\nҚўшниларидан бири Озодлик билан суҳбатда ўзини осган коллеж ўқувчисини бозор кунлари, айрим пайтларда ўқиш пайтлари ота-онаси билан бозорда савдо қилиб турганини кўрганини айтди.\nЛекин, буни тасдиқлаш учун марҳум коллеж ўқувчисининг ота-онасига Озодлик мухбири боғлана олмади.\nБу озодликка маълум сўнгги бир ой ичидаги олтинчи суициддир.\nСамарқанд вилояти Пахтачи туманида 28 январь куни 21 ёшли О.Н ўз уйи молхонасида осилган ҳолда топилди.\nҚашқадарёнинг Ғузор туманида эса 27-умумтаълим мактабининг 14 яшар ўқувчиси 17 январь куни уйининг молхонасида ўзини осгани ҳақида Озодлик хабар қилган.\nУндан олдин 9 январь куни Наманган вилоят, Косонсой туманидаги Қўқимбой қишлоғида яшаган 23 яшар йигит молхонасида осилган ҳолда топилган эди.\nЖиззах вилоят, Фориш туманидаги Маиший хизмат кўрсатиш касб-ҳунар коллежининг 3-босқич ўғил бола ўқувчиси эса 6 январь куни осилган ҳолда топилган эди.\nПрезидент Шавкат Мирзиёев ҳам 2017 йилнинг 22 декабрида ўтган ҳукумат йиғилишида, мамлакатда ўз жонига қасд қилиш ҳолатлари кўпайганини таъкидлаб, мутасадди идораларни ушбу муаммога эътибор қаратмаётганликда айблаган эди.\nЎтган йилнинг 16 март куни президент ўз жонига қасд қилишнинг олдини олишга қаратилган махсус қарор ҳам қабул қилди.\nНаманганда фермернинг 23 яшар ўғли осилган ҳолда топилди\nБош прокуратура: 23 яшар йигитнинг ўзини осганига ҳокимиятидаги йиғилиш сабаб бўлмаган\nДипломатия университети талабаси Юнусободда осилган ҳолда топилди\nЯНГИЛАНДИ. Ғузор: Норози ишчиларга тўлаш учун икки машина пул келди. Овқат сифати яхшиланди. Калтакланган мулозим кўрсатма берди.


Шавкат Мирзиёев: ҳуқуқни муҳофаза қилувчи органлар халққа хизмат қилишлари керак\nЎзбекистонда тинчлик-осойишталикни мустаҳкамлаш, жамоат тартибини таъминлашга қаратилган тизимли ишлар амалга оширилмоқда. Кейинги икки йилда соҳага доир 100 дан ортиқ қонун ҳужжатлари қабул қилинди.\nТОШКЕНТ, 10 янв — Sputnik. Ўзбекистон президенти Шавкат Мирзиёев Тошкент шаҳри Юнусобод туманидаги 7-ички ишлар бўлимига ташриф буюрди, деб хабар қилди президент матбуот хизмати.\nПрезидентнинг 2018 йил 14 февралдаги қарорига мувофиқ, Юнусобод туманидаги 7-ички ишлар бўлимида ҳам замонавий тизим ташкил этилган. Тезкор навбатчилик қисми, профилактика бўлинмаси, тергов бўлинмаси, жиноят қидирув бўлинмаси, паспорт хизмати, психолог фаолияти, ёнғин хавфсизлиги, тез ёрдам, фавқулодда ёрдам ва бошқа хизматлар бир жойда мужассамлашган. Шунингдек, хотин-қизлар билан яқиндан ишлаш учун аёл инспекторлар фаолияти йўлга қўйилган.\nЎзбекистон президенти Шавкат Мирзиёев Тошкент шаҳри Юнусобод туманидаги 7-ички ишлар бўлимига ташриф буюрди\nШавкат Мирзиёев пойтахт ички ишлар органларини аҳолига янада яқинлаштириш мақсадида ташкилий-штат бўлинмасини мақбуллаштириш лойиҳаси билан танишди. Унга кўра, ички ишлар ходимларининг 86 фоизини қуйи бўғинга тушириш, туман ҳокимлиги, прокуратураси, солиқ инспекцияси ва бошқа идоралар билан ҳамкорликни кенгайтириш режалаштирилган.\n“Ички ишлар вазирлиги, Мудофаа вазирлиги, Давлат хавфсизлик хизмати, Миллий гвардия, прокуратура – ҳаммаси халққа хизмат қилиши керак. Шу билан бирга, жамиятда ҳам жаҳолатга қарши маърифат кучли бўлиши лозим. Муҳит шундай бўлиши керакки, ҳеч ким жиноятга қўл ура олмасин”, - деди Шавкат Мирзиёев.\nИчки ишлар бўлимидаги янги мутахассислар - психолог, вояга етмаганлар ва хотин-қизлар билан ишлаш бўйича профилактика инспекторлари билан бўлган суҳбатда шавка Мирзиёев халқ билан ишлайдиган ходимлар психологияни чуқур билиши, одамларга кўмак, меҳр бериши кераклигини таъкидлади.\n“Жиноятга қўл урган ёшлар, хотин-қизларнинг аввало муаммоларини ўрганиш, маиший муаммолари бўлса, масъул ташкилотлар орқали ёрдам бериш, руҳан қўллаб-қувватлаш зарур. Шундагина уларнинг дунёқараши ўзгаради, натижа бўлади”, – деди президент.\nШунингдек, Шавкат Мирзиёев мазкур ички ишлар бўлимидаги паспорт хизмати хонасида бўлиб, биометрик паспортларни расмийлаштириш жараёнини кузатди. Жаҳон стандартлари асосида ташкил этилган тергов хонасини кўздан кечирди.


КЕЛИНОЙИНИНГ КИРДИКОРЛАРИ... - 4 Января 2018 - www.SheJoT.CoM\niphone, sapedZes, oapedZes, gapedZes, tapedZes, eapedZes, xapedZes, fapedZes, aapedZes, papedZes, wapedZes, napedZes, qapedZes, japedZes, yapedZes, zapedZes, MorsRobby, Lierne, booksvor, bookvor\nГлавная » 2018 » Январь » 4 » КЕЛИНОЙИНИНГ КИРДИКОРЛАРИ...\nШерали қизчасини айвонда эркалаб ўтирган Бувсарага ер остидан боқаркан, юраги ҳаприқиб-ҳаприқиб кетар, шайтон уни кеннойиси томон чорлаб, қучишга, эркалашга ундарди.\n— Нималар бўляпти ўзи? — ўз уйи, ичкарида супур-сидир қилиш билан банд хотини Мадинага ўғринча кўз ташлаб ўйларди у. — Акамнинг хотинини яхши кўрсам, ўз жуфти ҳалолим билан овунгим келмаса, унга эътиборсизлик қилаётган бўлсам!.. Ахир, акам яқинда мардикордан келади! Яна унинг кўзларига қарай олмай азоб чекаман! Яна қизчамни суйиб-эркалаётганини кўриб кўнглим эзилади!.. Йўқ, нега энди? Ахир, мен акамнинг бир умр тирноқсиз ўтиб кетишини истамадим! Виждонимни сотиб бўлса-да, унга қизча ҳадя этдим. Бунинг нимаси ёмон. Фақат… Хотинининг бағрига кирганимда, Бувсаранинг лабларидан бўсалар олганимда… Эҳ, дунё ҳам шунчалар тор бўладими?.. Одам шу қадар ожиз бўладими?..\n— Вой, амакиси, қаранг, биз нималар олдик дўкондан?!. — Бувсара мийиғида сирли кулиш қилиб энди-энди тетапоя бўла бошлаган қизчаси Дилнозани қўлидан етаклаб Шералининг қаршисида тўхтади. — Қани, амакимизга нима деймиз?..\nШерали баттар эзилиб қизчани қўлига олди ва юзларидан ўпиб маҳкам бағрига босди.\n— Оҳ, қизалоғим, — биров эшитиб қолмаслиги учун оҳиста шивирларди у. — Сени ҳар куни, ҳар сонияда соғинавераман. Ана, ҳадемай, даданг келади. Ундан кейин сени бунчалар бағримга босиш қаёқда дейсан?!.\n— Бугун кечқурун кирасизми? — аста сўради Бувсара.\n— Қаерга?.. — Шерали худди ҳеч нарсадан бехабардек кеннойисига ҳайрат аралаш тикилиб қаради.\n— Қаерга бўларди? Бизникига-да!..\n— Ҳа-я… Шароитга қарайман, Бувсара! — деди Шерали ўз уйи тарафга ишора қилиб.\n— Вой, намунча ўша хотинчангиздан қўрқмасангиз? Ухлагандан кейин секин бир соат, ярим соатга чиқиб кетсангиз бўлади-ку!.. Ахир, сизни соғинганман!..\n— Акамдан… Акамдан хавотирдаман, Бувсара!.. Туйқусдан кеп қолса…\n— Келмайди… Бунчалик ҳам қуёнюрак бўлманг…\n— Бўпти, кеч тушаверсин-чи, кўрармиз!..\nҚишлоққа тун чўкди. Шерали қорни анча билиниб қолган Мадинага кўчага чиқиб улфатлари билан бирпас ўтириб келишни баҳона қилди-ю, томорқа томонга ўтди. Буёқдан акасининг уйига кириб олиш ўнғай эди. Деразасининг биттаси томорқага қараган, Бувсара шу деразани очиб қўйишига ишонарди…\nОчиқ экан. Эҳтиёт шарт тўрт томонни кўздан кечириб олди-да, дераза ошиб чироқлари ўчириб қўйилган хонага тушди.\nБувсара қизчасини аллақачон ухлатиб, кўрпага оёқларини ўраганча Шералини кутиб ўтирарди.\n— Оҳ, ўзимнинг қайсаргинам! — Шерали ўринга чўккан заҳоти аёл унинг пинжига кирди. — Уйланганингиздан бери кўп кутдирадиган бўлиб қолдингиз-а?.. Мени умуман ўйламай қўйгансиз.\n— Ахир, тушунсанг-чи, — шивирлади Шерали. — Бирёқда акам, бир ёқда Мадина… Уям майли, акамдан хавотирдаман. Ҳар кўришганимда худди менга ола қараётгандай бўлаверади. Билиб қолмадимикан деб ичимдан зил кетавераман.\n— Билмайди. — деди қатъий оҳангда Бувсара. — Билганда нима?.. Мен… Сизни севиб қолганман.\n— Аҳмоқлик қилма. Мен азбаройи акамнинг келажаги учун, тирноққа зор бўлиб ўтмаслиги учун шундай қилганман.\n— Нима, севмайсизми мени? — ўпкаланганнамо Шералига тикилди Бувсара. — Айтинг, заррачаям ёқтирмайсизми?..\nАёлдаги ёқимли ва неча йиллардан бери қадрдон бўлиб қолган ис Шералини ёлғон гапиришга қўймасди. У инон-ихтиёрсиз аёлга талпинди…\n— Жиннивой, сени севмай бўларканми?.. Жонимдан ортиқ севаман…\n— Хотинчангиз ўғил туғармишми? — сўради Бувсара уни ўзидан итариб.\n— Сенга буни ким айтди?\n— Бугун кундузи ўзи айтиб қолди. Текширтирганмиш. «УЗИ»дагилар ўғил дейишганмиш.\n— Ўғил бўлса ўғилдир-да!..\n— Йўқ, ўғилни сиз менга ваъда қилгансиз. Нега энди у туғиши керак?\n— Жинни бўпсан. Ахир, у хотиним!\n— Менам хотинингизман. Мана, қучоғингизда ётибман. Демак, менам жисман сизникиман…\n— Бўпти, — аёлни тинчлантирган бўлди Шерали. — Сенам бир ўғил туғасан. Ваъда бераман!..\n— Менга қаранг, Шерали, — Бувсара кутилмаганда эндигина кетмоқчи бўлган Шералининг елкасидан ушлаб ўзига қаратди.\n— Нима дейсан?..\n— Мунча ёқаларингиз кир бўп кетибди?.. Қаранг, доғларни! Хотинчангиз қарамаяптими сизга?..\n— Ўзим билмай кирлаган кўйлакни кийиб олибман шекилли. — ўзини оқлади Шерали. — Ҳозир кириб алмаштириб оламан.\n— Тўғрисини айтсам, ўша Мадинани анчадан бери кузатиб юрибман. Жудаям фаросатсиз экан. Ишонасизми, овқат қиляпти-ю, чала ювилган капгирни қозонга тиқяпти. Аёл дегани сал озода бўлса-да!..\nШерали индамади. У сезиб турарди. Бувсара атайин уни Мадинадан совитиш учун шу гапларни гапиряпти.\nБироқ… Негадир алам қилди… Эркак бўлиб хотини тўғрисида бу тахлит гапларни эшитиш унга оғир ботди. Билмайди… Негадир юраги ғаш тортиб Бувсара билан совуққина хайрлашди-ю, уйига йўл олди…\nИчкарига кириб борганда, Мадина каравотда ўтирганча қандайдир китобни варақлаш билан банд эди. Остонада пайдо бўлган эрини кўриб даст ўрнидан турди.\n— Овқат ейсизми? — оҳиста сўради у Шералидан.\nШерали унга ер остидан ўқрайиб қараб олди-да, хотинига ўшқирди.\n— Овқат берадиган одам аллақачон дастурхон тузаб қўйиши керакмасмиди?..\nМадина бундай муомалани кутмаган эканми, бирдан қовоқлари уйилиб ортга тисланди.\n— Сизнинг қачон келишингизни билмадим-да!.. — деди эшитилар- эшитилмас.\n— Ишқилиб, овқат қилаётиб тоза капгир ишлатганмисан? — ҳамон сўз оҳангини ўзгартирмай сўради Шерали.\nМадина ялт этиб унга боқди.\n— Бирор марта ювиқсиз капгирда овқат қилганимни кўрганмидингиз?\n— Кўрганман. Шунинг учун ҳам сўрадим. Қара, уйнинг аҳволини!.. Манави чангларни кўр!.. Шуниям келинли уй деб атайдиларми?..\nШерали йўқ жойдан баҳона қидириб бақирар, қўрқиб кетган Мадина зир югуриб шом маҳали тозалаб қўйган жойларни қайтадан супур-сидир қилар, ҳовлининг бир четида эса, Бувсара бу жанжалга мириқиб қулоқ тутарди…\nОрадан уч-тўрт кун ўтиб акаси Шомирза мардикордан қайтиб келди. У эрта тонгда кириб келганда, Шерали эндигина уйқудан уйғониб ҳовлида юз-қўлларини чаяётганди. Акасининг овозини эшитиб даст ўрнидан турди.\nШомирза олдига қоқила-қоқила чопқиллаб келган Дилнозани даст кўтариб олди-да, эркалаб ўпа бошлади…\nБу Шерали учун нақ даҳшатнинг ўзи эди.\nҲар гал акаси қизчани қўлига олганда юраги орқага тортиб, кўзлари чақнайверади. Бир томондан «билиб қолмасин-да», деган ваҳимали ўй миясини кемира бошласа, иккинчи томондан ўз пушти камаридан бўлган боласини у эмас, акаси эркалаётгани алам қилиб қўярди. Бироқ тез ўзини қўлга оларди. Билардики, у қизчани айнан акаси учун ҳадя қилган. Мана шу нарса Шералига таскин берар ва Шомирза билан аввалгидек муносабат юрита бошларди.\n— Келмайсанми? — турган еридан бақирди Шомирза. — Нега қотиб қолдинг?.. Ё танимаяпсанми-а?\n— Йўғ-э, — Шерали мажбуран кулимсираб қўлидаги сочиқни дорга илди-да, акасига пешвоз чиқди. — Ота-бола кўришаётганларингни томоша қилаётгандим-да!\n— Кел, укажон, сениям бағримга босай! — Шомирза қучоғини очди. — Мен йўғимда кеннойиларингдан кўз қулоқ бўлиб турасан, ахир! Йўқлигимни билдирмайсан!.. Яхшиям сен бор экансан пешонамда!..\nШерали бу гапни эшитди-ю, ғалати бўлиб кетди. Хаёлида худди акаси ҳамма гапдан хабар топган-у, атайин киноя қилаётгандек туюлиб кетди…\n— Раҳмат, ака! — дея олди зўрға. — Яхши бориб келдингизми, ишқилиб?\n— Зўр бўлди иш! — мақтанганнамо кўкрак кериб қўйди Шомирза. — Инсофли одамларга тушиб қолдим. Ишлаган ҳақимга қўшиб ҳам беришди.\n— Хайрият… Энди… Кетмайсизми?..\n— Ҳозирча йўқ. — деди Шомирза. — Уйларни сал тартибга келтирмасам бўлмайди…\nБувсара деразадан ака-уканинг суҳбатини эшитиб турарди. Эрининг кетмаслигидан хабар топгач, зарда билан деразани ёпди-да, ичкарига ўзини урди.\nЧунки, у шу кеча Шерали билан учрашишни режалаштириб қўйганди…\n— Бечора акам, — ўйларди Шерали орадан уч кун ўтиб яна Бувсара билан пахта экиладиган майдонда учрашиб қайтаркан. — Менинг аблаҳлигимдан, хиёнаткорлигимдан, сотқинлигимдан бехабар у. Мен бўлсам, бемалол бу ёруғ дунёда мана шу ҳаводан нафас олиб бемалол юрибман. Ахир, нега шундай қиляпман? Икки ўт орасида қолиб кетдим-ку! Бувсара қучоғимга кирса, ёғдай эриб кетаман, ҳамма нарсани унутаман. Шу аёлга борлиғимни ҳадя этгим келаверади. Акам билан юзма-юз келганимда эса, виждон азобида ўртана бошлайман. Нима ўзи бу?.. Нимага бошида ўйламадим? Акам фарзандли бўлсин деб оғир гуноҳга ботдим-ку! Бу гуноҳларимни Худо кечирармикан? Йўқ, кечирмайди. Мана, бугун ҳам акам уйда ухлаяпти. Мен бўлсам, унинг тан маҳрами билан айш қилиб уйга қайтмоқдаман…\nШерали уйга яқин келганда бирдан тўхтади. Орқасидан шиппагини судраганча келаётган Бувсаранинг яқинлашишини кутди.\n— Нега тўхтаб қолдингиз? — яқин келиб сўради Бувсара. — Бирор гап бўлдими?\n— Менга қара, илтимос, энди учрашмайлик! — деди Шерали ерга боқиб.\n— Нега? Нега ундай деяпсиз? Жонингизга тегдимми?..\n— Йўқ, асло ундай эмас. Акамнинг олдида бош кўтариб юролмас бўлдим. Тушунсанг-чи!..\n— Биламан. — оҳиста шивирлади Бувсара. — Баъзида ўзим ҳам у кишининг кўзларига тик қараб гапира олмайдиган бўлиб қолганман. Аммо… Не қилайки, сиз кўз олдимдан кетмайсиз. Сиз… Сиз… Бошқачасиз… Йўқ, буни тушунтириб бера олмайман… Қўйинг, бўлар иш бўлган. Мана, Дилнозаниям сиздан туғдим-ку, ахир!.. Энди ҳаммасини орқага қайтаришнинг иложи йўқ.\n— Иложи бор. — Шерали Бувсарани елкасидан тутиб ўзига қаратди. — Сенам ўзингни қўлга ол. Менам ўзимни тутиб олишга ҳаракат қиламан. Қўй, акамнинг юзига ортиқ оёқ қўймайлик. Яхши эмас…\nБувсара ҳеч нарса демади… Беихтиёр кўзларига ёш келиб унсиз пиқиллаганча уйига кириб кетди…\n— Йўқ, у хотинчаси туфайли мендан кечмоқчи! — ўйларди Бувсара кўрпага бурканиб олганча унсиз йиғлаб. — Ўғил туғиб бермоқчи-да у!.. Энди бу кишимнинг кўзларига Дилноза кўринмай қолган!.. Ваъдалари-чи? У қиламан, бу қиламан деб бош-кўзимни айлантирганди!.. Тўхтаб тур ҳали сен, кунингни кўрсатаман! Шералини осонликча сенга бериб қўядиган аҳмоқ йўқ!..\nКўр-кўрона рашк Бувсарани буткул ақдан оздиргандек эди. У туни билан ухламасдан, овсинидан қандай ўч олиш йўлларини қидирди. Охири топди.\nБу йўл Шерали учун ҳам, ўзи учун ҳам жуда қулай ва фойдалидек туюлаверди…\nЭрта тонгда турди-ю, ўзи таниган, ишонган дугонасиникига йўл олди. Унда дорининг туридан бўларди…\nТурли баҳоналар билан дугонасидан дори ҳам ундирди.\nИкки маҳалла наридаги ўша аёлникига бориб келиши учун кўп вақт кетмади.\nБу ишда эҳтиёткорлик зарурлигини жуда яхши биларди. Эҳтиёт шарт, аввал Шералининг уйи тарафга, сўнгра эри ва қизчаси ётган хонага кўз ташлади. Жимлик. Беихтиёр юраги ғаш тортиб бирпас туриб қолди.\n— Ўзи бунақа ишга қўл уриб кўрмаган одамнинг юрагиям безовталанса керак-да! — ўйлади у уф тортиб.\nШундан сўнг югуриб ошхонага кирди-да, дераза токчасида турган косага дорини солиб қўйди.\nҲа, шундай қилгани маъқул. Агар ичкарироққа беркитса, Худо кўрсатмасин эсидан чиқиб қолса, нима бўлади? Бунақаси кам бўлганмиди…\n— Бетингдан бузилгур қора мушук! — ўзича ғудраниб ташқарига йўл олди Бувсара. — Атайин куйиб ўлсин дейдими, қорнини қаппайтириб уёғимдан ўтади, буёғимдан ўтади!.. Гўрингда чиритмасам тинчимайман, қанжиқ, тинчимайман!..\nОрадан уч соатча вақт ўтиб кун тиккага келди. Шомирза укасини олиб аллақачон шаҳарга майда-чуйда харид қилиш учун чиқиб кетган, Дилнозани эса, ошхонага олиб кириб олдига ўйинчоқлар уйиб қўйганди.\n— Вақт етди! — кўнглидан ўтказди Бувсара. — Қорнинг ёрилгур ҳам уйғонибди. Яна ўзини кўз-кўз қилиб ҳовли айланиб қолди. Мен дарров чой дамлай-да, чақирай яшшамагурни!..\nУ ошхонага узоқдан бир кўз ташлаган бўлди-да, тандирхонага кириб ўчоққа ўт қалади ва човгум қайнаб чиқишини кута бошлади.\nШу орада ярим соатча хаёл суриб ўтириб қолди. Бир маҳал қулоғига қизчасининг қур-қур йўталиб йиғлаётгани чалинди-ю, шартта ўрнидан туриб ошхонага чопди…\nКириб келганда… Не кўз билан кўрсинки, Дилноза полда ётган кўйи нуқул типирчилар, чўзиб-чўзиб йўталар, йўтал орасида тинимсиз ўқчирди…\n— Вой, сенга нима бўлди, болам? — Бувсара жонҳолатда қизига ёпишди. — Нима бўлди сенга?.. Вой, болам, кўзингни оч!.. Кўзингни очсанг-чи, болажоним!..\nДилноза яна бир-икки ўқчиб йўталди-да, жим бўлди…\n— Ҳой, ким бор?.. Ёрдам беринглар! Болам ўлиб қолади, ёрдам беринглар!..\nБувсара бақир-чақир қилиш асносида нимадир эсига тушгандек, шошиб дераза токчасига қаради.\nКосада дори йўқ эди…\nЮраги ёрилгудек бўлиб қизининг қўлчаларини пайпаслади.\nҚизалоқ дори ўралган қоғозни кафтлари орасида маҳкам чангаллаб ётарди…\nАфсуски, Дилнозани врачлар ҳам сақлаб қола олишмади.\nЗаҳар гўдакнинг ичакларигача куйдириб ташлаган экан…\nҚизчани эртаси куни эрталаб қабрга қўйишди.\nКатегория: HIKOYALAR / ХИКОЯЛАР | Просмотров: 554 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0\nChimildiq (birinchi jinsiy aloqa)\nJinsiy quvvatni oshirish uchun maslahatlar\nAchchiq shuvoq (Ermon)\nСoca-Cola sog'lik uchun zararlimi?\nОй кунлари тартиби нега бузилади?


Мақсадимиз – одамларни рози қилиш, аҳоли жон бошига даромадни кўпайтириш - Huquq.uz\nПрезидент Шавкат Мирзиёев ҳудудлардаги бунёдкорлик ишлари, йирик лойиҳалар билан танишиш, халқ билан мулоқот қилиш мақсадида 7 октябрь куни Сирдарё вилоятида бўлди.\nМамлакатимизда полипропилен маҳсулотлари ишлаб чиқаришни ташкил этиш, соҳада маҳаллийлаштиришни қўллаб-қувватлаш, ишлаб чиқарувчиларнинг экспорт салоҳиятини оширишга қаратилган комплекс чора-тадбирлар натижасида экспортбоп маҳсулотлар ишлаб чиқарувчи корхоналар сафи кенгаймоқда. “Сирдарё мега люкс” масъулияти чекланган жамият шаклидаги қўшма корхонаси ана шулардан биридир.\nДавлатимиз раҳбари дастлаб ушбу корхона фаолияти билан танишди.\nПрезидентга истиқболдаги лойиҳалар ҳақида ҳам маълумот берилди.\nДавлатимиз раҳбари лойиҳаларнинг иқтисодий самарадорлиги билан бирга ижтимоий жиҳатига ҳам алоҳида эътибор қаратиш зарурлигини таъкидлади.\n– Бу маҳсулотларнинг хомашёси ўзимизда, она заминимизда. Бундан ақл билан фойдаланиб, нарх ва сифат мутаносиблиги таъминланса, маҳсулотларимиз рақобатбардош бўлади. Фақат иқтисодий эмас, иқтисодий-ижтимоий лойиҳалар қилиш керак. Тадбиркор ҳам даромад топсин, одамлар ҳам, – деди Шавкат Мирзиёев.\nШундан сўнг Президент Шавкат Мирзиёев Сирдарё тумани Ширин маҳалласида яшовчи Дониёр Йўлдошев хонадонида бўлиб, оиланинг турмуш шароитлари билан танишди.\nБу уй юртимиздаги обод ҳовлилардан бири. 10 сотих томорқада мевали ва манзарали дарахтлар, сабзавотлар экилган. 30 бош наслли курка боқилиб, бир йилда 25 миллион сўмгача қўшимча даромад олинмоқда.\nДавлатимиз раҳбари бу саъй-ҳаракатларни маъқуллаб, мана шундай обод хонадонлар кўпайиши кераклигини таъкидлади.\n– Ҳудудларда юришим, ҳар кунги ҳаракатларимдан мақсад – одамларни рози қилиш, аҳоли жон бошига даромадни кўпайтириш. Илгари четга хомашё сотардик. Ҳозир ҳаммасини мамлакатимизда қайта ишлаб, тайёр маҳсулот чиқараяпмиз. Корхоналар очилаяпти, ёшларимиз, хотин-қизларимиз ишли бўлаяпти. Бундайлар кўпайиши, бунинг учун ривожланиш маҳаллада бўлиши керак. Маҳалла яхши бўлса, давлат кучли бўлади. Ёшларни билимли, ақлли қилиб тарбияласак, ўз йўлини, ишини топади, – деди Шавкат Мирзиёев.\nЮртимизга тинчлик, фаровонлик тилаб, дуо қилинди.\nШавкат Мирзиёев Сирдарё туманида вилоят сайловчилари билан учрашув ўтказди.\nБу ерда тадбиркорликка қизиққан инсонларга ҳуқуқий маслаҳатлар бериб, бизнесини бошлашига кўмаклашиш, ёшларга ҳунар ўргатиш йўлга қўйилади, маҳсулотлар кўргазмалари ўтказилади.\nМарказ «Дўстлик» канали бўйида жойлашгани унга янада файз берган. Ҳудуд ободонлаштирилиб, сўлим хиёбон ташкил этилган. Манзарали дарахтлар экилган. Пиёдалар ва велосипед йўлаклари, фавворалар барпо этилган. Ўриндиқлар ёнига китоб жавонлари ҳам қўйилган.\nУмуман айтганда, бу ер нафақат бизнес, балки маданият, туризм масканига ҳам айланади.\nДавлатимиз раҳбари шу ерда оммавий ахборот воситалари вакиллари билан мулоқот қилди.\nШу билан Президент Шавкат Мирзиёевнинг Сирдарё вилоятига ташрифи якунланди.


Дин ишлари бўйича қўмитада “Иегова гувоҳлари” диний ташкилоти делегацияси қабул қилинди\n12:25 / 29.06.2017\nЖорий йилнинг 28 июнь куни Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитасида “Иегова гувоҳлари” диний ташкилоти делегацияси – АҚШ даги бошқарув Кенгаши вакили К.Флодин ва Европа бирлашмаси вакили Л.Трапанезелар билан учрашув бўлиб ўтди. Учрашувни Дин ишлари бўйича қўмита раиси ўринбосари Ў.Ҳасанбоев олиб борди. Учрашувда, шунингдек, қўмита консультанти Б.Қодиров ва Чирчиқ шаҳридаги “Иегова гувоҳлари” диний ташкилоти вакили Н.Королевлар иштирок этдилар. Бу ҳақда қўмита Матбуот хизмати хабар бермоқда.\nЎзаро танишувдан сўнг делегация аъзолари Ўзбекистондаги диний вазият ва қўмита фаолияти билан таништирилди. Жумладан, юртимизда диний эркинликнинг миллий қонунчилигимиз, хусусан, Конституциямизнинг тегишли моддалари ва Ўзбекистон Республикасининг “Виждон эркинлиги ва диний ташкилотлар тўғрисида”ги қонуни билан мустаҳкамлангани алоҳида тилга олинди.\nУчрашув давомида К.Флодин ташкил этилган учрашув ва берилган маълумотлар учун ўз миннатдорчилигини билдирди. Шунингдек, ўз ташрифининг асосий сабаби – ташкилот фаолиятига оид масалалар муҳокамаси эканини айтиб ўтди.\nЎтказилган суҳбат ниҳоясида делегация аъзолари қабулдан мамнун эканликларини изҳор этиб, томонлар келгусида ҳам бу каби мулоқотни давом эттириш мақсадга мувофиқлигини билдирдилар.\nУчрашув ўзаро ҳурмат руҳида бўлиб ўтди.\nИегова шоҳидлари диний қўмита\nСамарқандда "Иегова шоҳидлари"нинг ноқонуний йиғилиши фош этилди


Стипендия ислоҳоти: 5та асосий ўзгариш » Зарафшон шаҳар ҳокимлиги расмий-веб сайти\n1 февралдан талабалар стипендияси бўйича янги тартиб ўрнатилди. Kun.uz мухбири ҳукуматнинг 13 саҳифалик қарорида белгиланган асосий ўзгаришларни таҳлил қилади.\nСўнгги вақтларда Kun.uz сайтига фуқаролар томонидан янги стипендия тизими ва бу тизим бўйича қандай ўзгаришлар бўлаётгани ҳақида кўплаб мурожаатлар келиб тушмоқда.\nБу мазмундаги сўровлар 7 февралда Олий ва ўрта махсус таълим вазирлиги ўтказган матбуот анжуманидан кейин ҳам давом этяпти.\nШуни инобатга олган ҳолда, Вазирлар Маҳкамаси томонидан 2020 йил 31 январь куни қабул қилинган «Олий таълим муассасалари талабаларига тўланадиган стипендиялар миқдорларини белгилаш ҳамда стипендиялар тайинлаш ва тўлаш тартибни такомиллаштириш чора-тадбирлари тўғрисида»ги қарори бўйича асосий ўзгаришларга изоҳ бериб ўтишга қарор қилдик.\nЯнги тартиб бўйича талабаларда 770 минг сўмгача стипендия олиш имконияти бор\nҲукумат қарорида 2020 йилнинг 1 февралидан бошлаб қуйидаги ўзгаришлар жорий қилиниши белгилаб қўйилган:\nўқув семестри якуни бўйича фанлардан фақат «аъло» ўзлаштириш кўрсаткичига (рейтинг кўрсаткичи – 86 балл ва ундан юқори) эга бўлган талабаларнинг стипендиясини базавий стипендияга (428 минг сўм – таҳр.) нисбатан 20 фоизга оширилган ҳолда белгилаш;\nдавлат гранти асосида таълим олаётган талабаларга ўқув семестри якуни бўйича ўзлаштириш кўрсаткичлари 30 фоиз ёки ундан ортиқ қисми «қониқарли» баҳо (рейтинг кўрсаткичи – 71 баллдан кам) бўлганда навбатдаги ўқув семестри давомида стипендия тайинламаслик;\nтўлов-контракт асосида таълим олаётган 1- ва 2-гуруҳ ногиронлиги бўлган ҳамда тўлиқ давлат таъминотида бўлган етим болалар ва ота-она қарамоғидан маҳрум бўлган болалар сирасига кирувчи талабаларга стипендия тўловларини республика бюджетидан амалга ошириш.\nИзоҳ: Базавий тўланадиган стипендия миқдори – 428 минг сўм. Оширилган 20 фоизлик миқдор бўйича эса бу сумма 513,6 мингга етади (428 000 * 1,2 = 85 600 сўм).\n513,6 минг сўм бу – эндиликда фанларни «аъло» баҳога ўзлаштирган талаба автоматик тарзда оладиган стипендия ҳисобланади.\nАлбатта, бу ҳали «аълочи» талаба олиши мумкин бўлган стипендия миқдорининг чегараси эмас. Алоҳида қобилият ва иқтидор эгаси бўлган, жамоат ишларида фаол, шунингдек, ижтимоий ҳимояга муҳтож давлат гранти ва тўлов-контракт асосида таълим олаётган барча талабалар белгиланган стипендияларга нисбатан Жамғарма ҳисобидан (Жамғарма ҳақида сал кейинроқ) қўшимча равишда 50 фоизгача миқдорда рағбатлантирилиши мумкин.\nУнга кўра, юқорида саналган жиҳатларга эга талаба тегишли ўрганишларга кўра, комиссия хулосаси асосида базавий стипендиянинг қўшимча 50 фоизигача миқдорида рағбатлантириш олиши мумкин.\nДемак, фанларни «аъло»га ўзлаштирган ва юқорида саналгани каби иқтидорли ёки ижтимоий ҳимояга муҳтож талабалар жами бўлиб 770 400 сўм миқдорида стипендия олишлари мумкин.\nҲозир кўпчилик талабаларда шундай тушунча бўлмоқдаки, улар базавий стипендиядан (428 минг сўм) ташқари бериладиган қўшимча миқдордаги суммаларни фақат бир марта олиш мумкин, деб ўйлаб қолишмоқда. Йўқ, бундай эмас. Талаба фанларни ўзлаштириш кўрсаткичларига ва юқорида саналган хусусиятларга кўра, тўлиқ бир семестр давомида 770 минг сўмгача миқдорда олиши мумкин.\nСтипендиясиз контракт тўлаган талабага ҳам юқоридаги рағбатлантириш тўловлари амалга оширилади. Яъни “аълочи” талаба 20 фоиз (85,6 минг сўм) автоматик тарзда, яна 50 фоизгача - 256,8 минг сўм бир семестр давомида рағбатлантириб борилади.\nДавлат гранти асосида ўқиётган талабаларнинг ўқишдаги масъулияти ошади\nҚарор бўйича кейинги банд изоҳига ўтамиз. Мазкур бандга кўра, ўқув семестри якуни бўйича фанлардан ўзлаштириш кўрсаткичларининг 30 фоиз ва ундан ортиқ қисми «қониқарли» баҳо (рейтинг кўрсаткичи – 71 баллдан кам) бўлган давлат гранти асосида таълим олаётган талабалар навбатдаги ўқув семестри давомида стипендия тайинламаслик шарти белгиланган (битирувчи курс талабалари бундан мустасно).\nУнга кўра, эндиликда давлат гранти асосида таълим оладиган талабалар ўқишга ва якуний имтиҳонларга жиддийроқ ёндашишлари керак бўлади. Акс ҳолда, улар бир семестр давомида стипендиясиз қолиб кетиши мумкин.\nБу тартибга Олий ва ўрта махсус таълими вазири ўринбосари Сарвархон Бузрукхонов 7 февраль куни ўтказилган матбуот анжуманида изоҳ берган эди.\n«Бугунги кунда Ўзбекистонда жами 88 минг талаба давлат гранти, 278 минг талаба эса контракт асосида ўқийди. Шунча талаба орасида давлат гранти билан ўқиётган талабалар эса, албатта, қолганлардан ўқиши билан фарқ қилиши керак.\nҲукумат эса адолат ва ижтимоий ҳимоя принципларидан келиб чиққан ҳолда бюджетдаги талабалар учун 3 баҳо олмаслик шартини 30 фоизгача қолдирди», – деди у.\nТаъкидлаш ўринлики, бу тартибда баҳолар талабага ўтилган умумий фанларга нисбатан ҳисобланади.\nНогиронлиги бўлган, етим болалар ва ота-она қарамоғидан маҳрум талабаларга давлат ёрдами кўпайди\nҚарорга асосан, эндиликда ногиронлиги бор, тўлиқ давлат таъминотида бўлган етим болалар ва ота-она қарамоғидан маҳрум талабаларга стипендия республика бюджети ҳисобидан тўланади.\nБу тоифадаги талабаларни давлат томонидан қўллаб-қувватлаш илк марта қонуний тартибда белгилаб қўйилмоқда. Бунгача улар контракт маблағлари ҳисобидан рағбатлантириб келинган.\nЯнги тартибга кўра, мазкур тоифага кирувчи, тўлов-контракда ўқиётган талабалар стипендиясиз контракт тўлаган ҳолда ҳам (4 млн 800 минг сўмсиз) давлат бюджетидан ойига 642 минг сўмгача стипендия олиши мумкин.\nШунингдек, улар ҳам фанларни «аъло»га ўзлаштирган ҳолда энг юқори миқдордаги стипендия – 770 минг сўм олиши мумкин қилиб қўйилди.\nБу каби қўллаб-қувватлаш давлат гранти асосида ўқийдиган шу тоифадаги талабаларга ҳам амал қилади.\n4 280 000 сўмгача миқдорда бир марталик рағбатлантириш ва моддий ёрдам\nЮқоридагилардан ташқари, давлат гранти ва тўлов-контракт асосида таълим олаётган (шу жумладан стипендиясиз контракт тўлаган ҳам-таҳр.) алоҳида иқтидорга эга, халқаро, республика ва ОТМ миқёсида ўтказилган фан олимпиадалари ва спорт мусобақалари ғолиблари базавий стипендияга нисбатан 10 бараваргача (428 000 * 10 = 4 280 000) рағбатлантириш олишлари мумкин.\nШунингдек, ОТМлар кенгаши томонидан белгиланган мезонларга мувофиқ алоҳида ҳолларда ҳам (касаллиги ёки оила аъзоларининг вафоти каби) талабаларга 4 280 000 миллион сўмгача моддий ёрдам тўланиши мумкинлиги белгиланди.\nТаъкидлаш керак, бу рағбатлантириш ва моддий ёрдам талабага бир марта берилади.\nҚарорда рағбатлантириш тўловларини маблағ билан таъминлаш манбайи этиб Талабаларни рағбатлантириш жамғармаси кўрсатилмоқда. Жамғарма 2020 йил 1 февралдан тегишли молия йили учун ОТМларда стипендия тўловлари учун режалаштирилган бюджет маблағларига нисбатан 10 фоиз ҳамда тўлов-контракт бўйича режалаштирилган тушумларнинг 2 фоизи миқдоридаги маблағлар ҳисобига ташкил этилади.\nҲужжатда рағбатлантиришнинг шаффофлигини таъминлаш мақсадида, Жамғарма кенгаши таркибида Талабалар кенгаши ҳамда Ёшлар иттифоқи вакиллари иштирок этиши белгилаб қўйилган.\nХўш, Талабалар кенгашининг ўзи қанчалик шаффоф ишлайди ва коррупциядан холи бўлади?\nШу мазмундаги савол 7 февраль куни Олий ва ўрта махсус таълим вазирлиги томонидан ўтказган матбуот анжуманида Kun.uz мухбири томонидан Олий ва ўрта махсус таълими вазири ўринбосари Сарвар Бузрукхоновга берилган эди.\n«Ҳар бир олийгоҳда ўқув ишлари бўйича проректор раислигида Стипендия комиссияси ташкил этилади. Декан, ўқитувчилар, Ёшлар иттифоқи аъзоларидан иборат ушбу тузилма рағбатлантирувчи стипендия тайинлашда вакиллик ҳуқуқига эга бўлади.\nТалабалар кенгаши хулосаси асосида ушбу комиссия қайси талабага рағбатлантирувчи стипендия тайинлашни ҳал қилади», – деди Бузрукхонов.\nХўш, Олий ва ўрта махсус таълим вазирлигига стипендия тартибини ўзгартириш нега керак бўлди?\nЖавоб сифатида айтиш мумкинки, Ўзбекистон ҳукумати олий таълим ва қурилиш соҳаларини коррупциядан холи соҳаларга айлантириш бўйича тегишли ҳужжатлар ишлаб чиққан. Албатта, ҳужжат ижроси бўйича Олий ва ўрта махсус таълим вазирлиги мутасаддилари ўртасида тизимдаги коррупция бўғинларини аниқлаш бўйича ҳам таҳлиллар қилинган.\nТабиийки, бу тизимдаги энг кўп коррупция олий таълимга қабул ва сессия жараёнларида кузатилади.\nҚабул жараёнидаги коррупциянинг олдини олиш мақсадида бир неча йиллардан буён турли ўзгаришлар қилинмоқда. Буни сўнгги вақтларда тест жараёнидаги қоидабузарликлар анча камайишида ҳам кузатяпмиз.\nМантиқан олганда ҳам, эндиги навбат сессия жараёнидаги коррупцияга барҳам бериш ва уни юзага келтираётган омилларни йўқотишга қаратилиши керак эди.\nҲозирги ўзгаришлар, фикримизча, айни шу мақсадда қилинмоқда.


O‘zLiDeP сардобалик ёшларга китоблар жамланмасини туҳфа қилди | O'zLiDeP\nO‘zLiDeP Сирдарё вилоят Кенгаши “Дурдона” лойиҳаси доирасида Сардоба туманидаги 9-сонли Болалар мусиқа ва санъат мактабида “O‘zLiDeP, ёшлар, китоб ва маънавият” номли акция ўтказди.\nУнда тумандаги 6, 12, 14, 21-умумий ўрта таълим мактабларининг юқори синф ўқувчилари ва ўқитувчилари, партия туман Кенгаши масъул ходимлари, туман халқ таълими бўлими вакиллари қатнашди.\nТадбирда ўқувчи ёшлар ўзлари севиб ўқиган асарлари ҳақида фикр юритдилар, ёд олган шеърларидан намуналар ўқишди, китоб билан дўст бўлишнинг нечоғлик фойдали ва айни чоғда завқли эканлиги тўғрисида сўзлаб бердилар.\nТадбир давомида вилоятнинг энг чекка ҳудуди Сардобада арзонлаштирилган китоблар савдосининг ташкил этилганлиги иштирокчиларни мамнун этди.\n“Кейинги вақтда ёшларнинг китоб ўқишга бўлган қизиқишлари бироз пасайгани рост, – дейди партия вилоят Кенгаши бўлим мудири Дилшод Тўрақулов. – Аммо, инсоннинг онгу тафаккурини чархлаш, маънавий оламини бойитиш, эзгуликни тарғиб этишда китобнинг ўрни ва қадр-қимматини ҳеч нарсага тенглаб бўлмайди”.\nШу куни Боёвут тумани “Марказ” маҳаласида жйлашган 42-умумий ўрта таълим мактабида ҳам акция доирасида тарғибот тадбири ўтказилди. Бешта ташаббуснинг бири сифатида ташкил этилган тадбирда йигит-қизлар китобхонлик, ҳунармандчилик, тасвирий санъат, спорт ва ошпазлик йўналишларида ўз иқтидор ва маҳоратларини кўрсатди.\n“Бугун китоб фарзандларимиз қўлига яна қайтди. Ҳозир аксарият ота-оналар фарзандларига қимматбаҳо совға эмас, балки маънавият булоғи – китоб совға қилишга одатланишди. Бу албатта ҳар бир хонадонда, оилада китобга бўлган эътибор, қизиқишнинг ортиб бораётганидан далолатдир”, – дейди O‘zLiDeP Боёвут туман Кенгаши аппарат раҳбари Манзура Додаева.\nТадбир якунида партия вилоят Кенгаши томонидан тақдим этилган китоблар жамланмаси ҳам бу мактаб кутубхонасига катта туҳфа бўлди.


WSJ: Путин ва Клинтон муносабатлари ўзаро ишончсизлик негизига барпо этилган\n18:39 / 28.09.2016\nАҚШ президентлиги учун Демократик партиядан номзод Ҳиллари Клинтон ва Россия етакчиси Владимир Путин муносабатлари ўзаро ишончсизликка асосланган, дея фикр юритган Эми Феррис-Ротман The Wall Street Journal газетасида эълон қилган мақоласида.\nШарҳловчининг сўзларига кўра, ўтган биринчи телебаҳслар чоғида Клинтон Путин ҳақида шубҳали фикрларини билдирган. Демократ номзоднинг айтишича, Путин «узоқ ва мураккаб ўйин ўйнамоқда». Бироқ, Кремль ҳам собиқ давлат котибига унчалик ишонмайди, албатта.\nҲукумат доираларидаги манбалар ва собиқ дипломатларнинг таъкидларича, Кремль маъмурияти Клинтон мисолида ошкора демократлаштириш жараёнини олиб борувчи инсонни кўрмаяпти. Хусусан, россиялик мулозимлар Вашингтонни «тузумни ўзгартириш» сиёсатини, жумладан Москвага қарши ҳам олиб бораётганликда бир неча бор айблаган эди. Уларга кўра, АҚШ шундай фаолият юритувчи «демократик кучлар»ни молиялаштирмоқда.\nБу ёқтирмаслик, шунингдек, Клинтон хонимнинг айрим россиялик етакчи сиёсатчи ва дипломатлар, хусусан, Сергей Лавров ўртасидаги «аччиқ» шахсий муносабатлари билан ҳам изоҳланади, дейилади мақолада.\n«У ҳеч қачон Путин ва Лавров билан ишлашни хуш кўрмаган. Ўйлашимча, бу ҳиссиётлар у томонда ҳам шундай», — деган россиялик сиёсатчи Федор Лукьянов.\nШарҳловчининг ёдга олишича, 2009 йили давлат котиби вазифасига киришган Клинтоннинг илк вазифаларидан бири Россия билан муносабатларни «қайта кучайтириш» бўлган эди. Бироқ, аввалбошданоқ бу уринишлар самара бермади: Клинтон Лавров билан илк учрашувида рамзий тугмани ҳадя қилган, унда эса, тасодифанми, ишқилиб, рус тилидаги «перезагрузка» ўрнига «перегрузка» сўзи битилган эди. Албатта, бу ҳолат учрашув кайфиятига таъсир этмади, аммо орадан 4 йил ўтгач, Ҳиллари давлат котиби лавозимини тарк этиши муносабати билан президент Обамага битган мактубида Москва билан алоқалар энг қуйи даражага тушганини эътироф этганди.\nМақолада, Россиянинг демократлар номзодини ёқтирмаслигига оид яна битта сабаб келтирилган. Унга кўра, расмий Москва АҚШ раҳбарлигини аёл киши эгаллашини хоҳламайди. Масалан, Россия либерал-демократлари етакчиси Владимир Жириновскийга кўра, Клинтон хоним «раҳбар аёлларни ёқтирмайдиган араблар, турклар ва бошқа давлатлар билан қандай муомала қилмоқчи?».\nШунга қарамай, муаллифнинг таъкидлашича, Путин бошқа аёл раҳбарлар, жумладан Ангела Меркель, Дилма Руссефф каби сиёсатчилар билан ўзаро ҳамкорлик қилиш бўйича кўп йиллик тажрибага эга.


Ана холос! Маймунлар одамларга қарши уруш эълон қилишди\nАйтиш керакки, бу сафар вазият анча жиддий. Шарқий Африка ҳудудида яшовчи маймунлар одамларга ҳужум қила бошлашди.\nЭнг ёмони, вафот этганлар орасида чақалоқлар кўпчиликни ташкил этмоқда. “Planetanovosti.com” портали берган хабарга кўра, приматлар олдингига қараганда анча ақлли бўлиб қолишган.\nМаълум қилинишич, маймунлар аллақачон инсон гўштини татиб кўришган ва борган сари турли афсоналарда номи келтириладиган ваҳший махлуқларга ўхшаб кетишмоқда. “National Geographic” манбасига кўра, приматлар ўрмонлар кескин камайганидан кейин агрессив бўлиб қолишган. Бу эса уларнинг озуқаси камайишига олиб келмоқда экан.\nЭнг кўп қурбон Киямажака қишлоғига тўғри келмоқда: бир неча йил ичида олтита бола шимпанзе панжаларидан вафот этди. Нтегека Семата исмли аёлнинг сўзларига кўра, 2014 йил 20 июл куни у болалар билан далада ишлаган. Тўсатдан уларнинг олдига катта маймун югуриб келиб, кичкина болани ушлаб олган ва аёлнинг кўз ўнгида ўлдириб ея бошлаган. Энг ачинарлиси унга ҳеч ким ёрдам бера олмаган.\nҚайд этилишича, ушбу воқеа биринчиси эмас.\nҲозирда ҳукумат приматларга қарши курашиш бўйича ҳаракатлар кетма-кетлигини тузиб чиқишмоқда, дейилади хабарда.\nКиритилди: 21:48 03.12.2019. Ўқилди: 2788 марта. Фикрлар сони: 0 та.\nОнасини "ўртага қўйиб", 12 минг АҚШ долларини қўлга ки...


Lamborghini ва Ferrari орқали ноқонуний пойга уюштирган хитойликлар қамоқхонага жўнатилди\n08:08 / 22.05.2015\nПойга иштирокчиларидан бири, 20 ёшли Юй Мучун ўзи полицияга таслим бўлди, у 4 ойга озодликдан маҳрум этилди ва 8 минг юан (тахминан 1300 доллар) жаримага тортилди. Воқеанинг иккинчи иштирокчиси 21 ёшли Тан Вэньтян 5 ойга озодликдан маҳрум этилди ҳамда 10 минг юан (1600 доллар) жарима тўлайдиган бўлди. Улар суд қарори бўйича эътирозлари йўқлигини айтишган.\nУшбу пойга 11 апрелда Пекин миллий стадионидан узоқ бўлмаган Датун йўлида уюштирилган. Иккала автомобиль ҳам туннел деворига соатига160 кмтезлик билан келиб урилган. Оқибатда Lamborghini’да ўтирган Сюй фамилияли аёл умуртақасини синдириб олган. Шаҳар мулкига етказилган зиён 320 минг юанга (52 минг долларга) баҳоланган.\nСодир бўлган ҳодиса “олтин ёшлар” (ўзига тўқ хитойликлар) авлоди вакилларининг бепарво хатти-ҳаракатлари билан боғлиқ юз берган биринчи ҳолат эмас. 2012 йилнинг март ойида Хитой Коммунистик партияси Марказий қўмитаси девохонасининг бошлиғининг ўғли рулда бўлган Ferrari автомобили иштирокида ЙТҲ юз берган эди. Ҳодисадан кейин интернетнинг Хитой сегментида ушбу ҳолат юзасидан берилган барча маълумотлар тўсиб қўйилган эди.


Хитойда бурунга томизиладиган COVID-19 вакцинаси синовлари бошланди - Zamin.uz\nХитойда бурунга томизиладиган коронавирусга қарши вакцинанинг клиник синовлари бошланмоқда. Бу ҳақда Bloomberg хабар берди.\n9 сентябрь куни Хитой клиник тадқиқотлар идораси синовлар ўтказилишини маъқуллади. Вакцина Beijing Wantai Biological Pharmacy Enterprise фармацевтика компанияси билан ҳамкорликда Сямэнь ва Ҳонгконг университети олимлари томонидан яратилган.\nБу Хитойда одамларда синалаётган коронавирусга қарши ўнинчи, аммо спрей кўринишидаги биринчи вакцинадир, деб ёзади Bloomberg.\n"Бурунга томизиладиган вакцинанинг устун жиҳати шундаки, у ҳам тизимли, ҳам бурун ва томоқда пайдо бўлиб, вирусга қарши дарҳол курашадиган локал иммунитет ҳосил қилади", дейди Бирмингемдаги Алабама университети иммунологи ва вакциналар ишлаб чиқувчи Френсес Лунд.\nҲозирда дунё бўйича иккита вакцина – Гамалея номидаги миллий марказ ишлаб чиққан Россия вакцинаси ва Хитойнинг CanSino Biologics Inc компанияси вакцинаси рўйхатдан ўтказилган. “Замин” янгиликларини “Twitter”да кузатиб боринг


ЎФФ Президенти Ўзбекистон - Япония учрашувидан аввал терма жамоа делегациясига хат йўллади / CHAMPIONAT.asia\n13:40Вальверде "Барселона" катта трансфер амалга ошириши мумкинлигини тасдиқлади 1 13:27Сульшер "ҳа" демоқда, раҳбарият эса "йўқ" 2 13:20Германия газетаси: "Келиб чиқиши ўзбекистонлик футболчи "Айнтрахт"нинг етакчиси" 12 13:13"Барселона" ва "Манчестер Сити"нинг собиқ футболчиси "Лион" бош мураббийига айланди 1 13:11АГМК - "Сўғдиёна" ўйинига оид маълумотлар 3 12:57Тони Кроос собиқ жамоасига қайтиши мумкин 1 12:53Меҳрибонлик уйи тарбияланувчилари Жаҳон Кубогидан олдин сўнгги йиғинга киришди 1 12:50"Спорт ТВ" 14:30дан бошлаб "Насаф" - "Қўқон-1912" учрашувини намойиш этади 12 12:46Лига 1'да истеъфо 0 12:06Сафарда энг кўп ўйин ўтказган "Қўқон-1912" тўртинчи марта мағлуб бўлди 15 11:55Азиз Нурийни табриклаймиз! 3 11:55"Манчестер Сити" яна бир тарихий натижа қайд этди 24 11:53Суперлига. Бугун 9-турнинг охирги учта ўйини ўтказилади 72 11:43Зидан: "Кейинги мавсумда биз билан фахрланасиз" 12 11:25Вильмотс Эронга келди, лекин шартнома тузмади 3\nЎФФ Президенти Ўзбекистон - Япония учрашувидан аввал терма жамоа делегациясига хат йўллади\n19 янв 2018 14:29\nХабарингиз бор, кеча 52 нафар ҳамюртимиз бевақт ҳаётдан кўз юмдилар.\nШу муносабат билан, ўйиндан аввал ечиниш хонасида Ўзбекистон ёшлар терма жамоасининг видео оператори Жамолиддин Солихов томонидан, ЎФФ Президенти Умид Аҳмаджонов томонидан йўлланган хат ўқиб эшиттирилди.\nҲурматли футболчилар ва мураббийлар!\nКеча 52 кишини ўз бағрига олиб, Россияга йўл олган автобус ҳалокатга учради ва оқибатда фуқароларимиз аянчли тарзда ҳалок бўлдилар. Буни билган бўлишингиз керак! Айни пайтда Ўзбекистонда барча вафот этганлар хотирасига дуолар ўқилаяпти.\nСизларга шу нарсани айтаман, бугун ғалаба козониб, аламда қолган ўзбек халқига қувонч улашинг. Қаранг, Сизни эгнингиз бут, қорнингиз тўқ. Барча шароитлар яратилган. Ҳаёт тақозоси билан улар ўзга юртга йўл олдидар ва... Шунинг учун ҳам Сиз ўзингиздаги шароитга доим шукурли бўлинг, уни оқланг!\nАввалги уч ўйинингизни кўрдим. Қийналдинглар, менимча янада яхши ҳаракат қила оласизлар. Тайланддаги ўйинларни соғиндик, кетишдан олдин мақтаган ўзбек ўғлонлари, кўрсатинг ўзингизни! Бугун барчанинг нигоҳи сизларга қаратилади. Халқни хурсанд қилишга бугун ҳаммадан ҳам Сизларда имконият кўп. Кечаги кундаги кўнгил ғашлигини биргина ғалаба билан таскин бериш имконияти бугун Сизларда мавжуд.\nЎша автобусда кетаётганлар ичида аниқ ишонаманки ўзбек футболига бефарқ бўлмаганлари ҳам анча бўлган. Вафот этганлар ҳурмати, бугун ғалаба қозонинг, илтимос Сизлардан!\nЎФФ Президенти, Умид Аҳмаджонов.


ЎЗБЕКИСТОН РЕСПУБЛИКАСИ ОЛИЙ СУДИҲУҚУҚИЙ ТУШУНТИРИШ БЕРИЛДИ from\nҲУҚУҚИЙ ТУШУНТИРИШ БЕРИЛДИ\nБугунги кунда мамлакатимизда ҳуқуқбузарликлар ва жиноятчиликка қарши кураш, уларнинг олдини олиш борасида бир қатор чора тадбирлар белгиланган. Бу борада Президентимизнинг бир қатор фармон ва қарорлари, тегишли идораларнинг норматив-ҳуқуқий ҳужжатлари қабул қилинди.\nБарча давлат органлари ва ташкилотлари, жамоатчилик тузилмалари, фуқароларнинг ўзини-ўзи бошқариш органлари томонидан ҳуқуқбузарликлар ва жиноятчиликни олдини олиш учун муайян профилактик ишлар амалга ошириб келинмоқда.\nҚувасой шаҳар “Полмон” маҳалла фуқаролар йиғинида жиноят ишлари бўйича Фарғона вилоят судининг судьяси Б.Вахобов ҳамда Қувасой шаҳар маьмурий судининг раиси М.Абдубаннабов томонидан фуқаролар билан сайёр учрашув ва очиқ мулоқот ўтказилди.\nУчрашув давомида ҳаётга ва соғлиққа қарши жиноятлар, бу турдаги жиноятларнинг содир этилиш сабаблари, шарт-шароитлари ва уларни олдини олиш чоралари ҳамда 2019 йилнинг 6 ойи давомида Қувасой шаҳрида содир этилган жиноят ва ҳуқуқбузарликлар таҳлил қилинди.\nМулоқот давомида иштирокчилар томонидан берилган саволларга судьялар тегишли ҳуқуқий тушунтиришлар беришди.\nФарғона вилоят суди


Нуруллоҳ Рауфхон Туркистон қурултойи ҳақида – TÜRKİSTANDER\nНуруллоҳ Рауфхон Туркистон қурултойи ҳақида\nКеча Туркиянинг йирик Қастамону университетида ўтган аср 37 – 38-йиллар қатағонининг 80 йиллигига бағишланган жуда катта тадбир бошланди. Ўзбекистонимиздан ҳам бир неча тадқиқотчи ва ёзувчи қатнашяпти.\nОчилиш маросими ва биринчи кун тадбирлари ҳақида айрим билгилар олдим. Мингдан ортиқ одам тўпланибди! Миқёс ҳам, салоҳият ҳам ғоят баланд даражада бўлибди!\nШундай мўътабар йиғинга мени ҳам таклиф этишгани учун бошим кўкка етди ва ташкилотчилардан миннатдорман.\nАфсус, ачинарли бир сабаб билан анжуманга бора олмай қолдим.\nАммо ҳаракатни тўхтатмадим, у ерда ўзимиздан борган биронта қатнашчи ўқиб берар деган ниятда маърузамни ҳайъатга юборишга ҳозирландим.\nШундай бир вазиятда эл.почтамга янги дастур келиб қолди. Қарасам, исмим олиб ташланибди. Нимагалиги тушунтирилмаган. Табиий, ўша дамда бу иш бир инсон сифатида менга оғир ботди. Ҳатто айрим гумонга бориб, қизиқ устида шахсий туйғуларимни эълон қилиб юбордим.\nҲолбуки, кейин эшитишимча, ташкилотчилар ниятида менга нисбатан ҳеч қандай қинғирлик бўлмаган, битта менинг эмас, анжуманга бора олмай қолган бошқаларнинг ҳам исми ўчирилган экан.\nБундай катта ва керакли анжуманни тайёрлаш ва ўтказиш ўзича бўлиб қолмайди, албатта. Қастамону университети маъмурияти Кавказ ва Туркистоннинг совет давридаги аянчли тақдирига дарддош бўлиб, “Туркистонлилар” ва “Турк ўчоқлари” дарнаклари билан ҳамкорликда узоқ вақтдан бери тайёргарлик кўрган, моддий ва маънавий чиқимлар қилган. Бунинг учун фақат миннатдор бўлишимиз керак. Ҳаммаларидан Оллоҳ рози бўлсин!\nБугун анжуманнинг иккинчи куни давом этяпти. Ишларига фақат ва фақат муваффақият тилайман.\nТафсилоти билан иложи борича таништириб боришга ҳаракат қиламан.


Исроил таровеҳ намозидан кейин икки фаластинликни қамоққа олди | Azon.uz - Ахборот-таҳлилий портал\nИсроил таровеҳ намозидан кейин икки фаластинликни қамоққа олди\n842 16:30 13.05.2019\nКеча якшанба куни тунда Исроил ҳарбийлари Қуддусда таровеҳ намозидан сўнг икки вояга етмаган фаластинлик болани қамоққа олди. Бу ҳақда «Анадолу» хабар берди.\nВоқеа гувоҳларининг «Анадолу»га берган маълумотига қараганда, Исроил ҳарбийлари Қуддуснинг Бобул Амуд минтақасида Масжидул Ақсода хуфтон ва таровеҳ намозлари адо этилгандан сўнг икки нафар 16 ёшли болани қамоққа олган. Шунингдек, бир қанча йигитларни калтаклаган ва улар томонга баланд овозли бомбалар ташлаган.\nИсроил қўшини ҳар куни Қуддуснинг турли минтақаларида кўплаб қамоққа олиш ишларини амалга оширмоқда.\nФаластин Исроил Қуддус Масжидул Ақсо


Нукусда 6 яшар қизалоқ коронавирусдан соғайди. Ўзбекистон бўйича тузалганлар сони 171 нафарга етди - Daryo\n15:56, 18.04.2020 22496\nНукусда 6 яшар қизалоқ коронавирусдан соғайди. Ўзбекистон бўйича тузалганлар сони 171 нафарга етди\nДавоми: Тошкентда 83 ёшли онахон коронавирусдан тузалди. Соғайганлар сони Ўзбекистон бўйича 194 нафарга етди\nҚорақалпоғистон Республикаси, Андижон ва Наманган вилоятларида бир нафардан, жами уч нафар коронавирус инфекциясига чалинган беморлар бутунлай соғайди. Бу ҳақда 18 апрель куни Соғлиқни сақлаш вазирлиги маълум қилди.\nНукус шаҳрида 6 ёшли қизалоқ, Андижон шаҳрида 33 ёшли эркак, Наманган шаҳрида 46 ёшли аёл соғайган. Уларнинг бари коронавирусга чалинганлар билан мулоқотда бўлиб, касалликни юқтириб олган эди.\n«18 апрель соат 15:30 ҳолатига кўра Ўзбекистон бўйлаб коронавирус инфекциясидан буткул соғайганлар 171 нафарга етди», — дея қайд этиб ўтган вазирлик. Аввалроқ 18 апрель куни Бухоро, Хоразм ва Фарғона вилоятларида жами 12 киши соғайгани ҳақида хабар берилган эди.\n16:52, 13.11.2021 112246\n11:39, 18.11.2021 159089\n13:36, 21.11.2021 130241\n23:45 Бугун 12262\n23:11 Бугун 14727\n22:45 Бугун 7628\n22:12 Бугун 4683\n12:13, 04.12.2021 99121\n11:54, 04.12.2021 82530\n21:41, 03.12.2021 81118\n08:13, 04.12.2021 62872


Home icon Бош саҳифа»Адабиётшунослик»Мумтоз адабиётимиздаги мазмуний таснифлаш хусусида\nМумтоз адабиётимиздаги сара асарларнинг моҳияти (ботини)га чуқур кириб бормасдан уларга “дунёвий” ёхуд “сўфиёна” ёрлиғини ёпиштириш ҳоллари кейинги йилларда кўпайгани сир эмас. Ҳолбуки жаҳон ва ўзбек тасаввуфшунослиги хусусан Н.Комилов, И.Ҳаққулов А.Абдуғафуров, М.Имомназаров каби олимларимиз дунёвий ва диний-суфиёна асарларга хос белгилар нималардан иборат бўлишлиги тўғрисидаги асосланган фикрларини илмий жамоатчилик эътиборига такдим этганлар ёхуд бу жиҳатлар бугунда аниқ тизим (система)га солиниб бўлинган. Афсуски, кейинги йилларда чоп этилаётган қатор тадқиқотларда тилга олинган майлпарастлик (тенденциозлик) яна учраб қолаётир.\nҲар бир асарнинг сўфиёна ёки сўфиёна эмаслиги эса, аввало мазмун билан белгиланади ва бунда асар мазмунида кўзга аниқ ташланиб турадиган унсурлар ҳисобга олинади. Айни чоғда, мазмун ботинида, образлар мағзида яширинган сўфиёна маънони аниқлашда асарнинг зулмаънайн (икки маъноли)лиги эътиборда тутилади. Шу билан бирга, шакл билан боғлиқ (хусусан), тил, тимсоллар истилоҳлар) унсурлар ҳам асарни у ёки бу гуруҳга киритишга асос беради. Бироқ шакл ҳам, мазмун ҳам алдамчи хусусият касб этиши мумкинлигини эътибордан соқит қилиш асарнинг мансублик даражасини белгилашга албатта монелик қилади. У ҳолда мазмун ва шаклни уйғунликда олиш, ботин мазмун товланишларига диққатни жамлаш мақсадга мувофикдир.\nМашраб, Нишотий, Сўфи Оллоҳёр, Ҳувайдо шеъриятининг сўфиёна эканлиги исботталаб эмас. Айни иайтда, уларнинг манзум асарлари (Сўфи Оллоёр бундан мустасно) дунёвийликдан ҳам ҳоли эмас. Хўш, унда бу шоирлар шеъриятини қай тариқа мазмуний таснифлаш лозим? Бўлиниш учун қайси унсурлар асос бўла олади? Бир умр дунё ва уқбо ҳақида шеър битган Машрабни қайси гуруҳга киритиш лозиму дунёвий маъшуқни таъриф-тавсиф этиш баробарида ахир бу ҳам нафснинг бир кўриниши-ку!) инсон камолотини биринчи навбатга қўйган Нишотий, Ҳувайдоларни қай гуруҳга киритиш керак?\nШу ўринда И.Ҳаққулнинг “Сўфийлиқда мурод - софланиш”, деган фикри том маънода ҳақ. Адабиёт инсон камолоти учун хизмат қилади. Фалсафий-ахлоқий таълимот бўлган сўфийликнинг зоҳиран намоён бўлиш жараёни адабиётда акс этади. Шунта кўра, Сўфи Оллоёр, Ҳувайдолар шеъриятида бадиийлик ва рамз қурилиши, изчил бадиий мазмун етакчи эди, дейиш унчалик тўғри эмас. Зеро, улар биринчи галда тасаввуф дунёқараши тарғиботи билан машғул бўлганлар. Машраб, Нишотийларда тасаввуфий дунёқараш тарғиботи ўлароқ, мазмун силсиласи,бадиий тасвир воситалари, шакл мутаносиблигига эришилган. Натижада, улар ҳам дунёвий (зоҳирда), ҳам тасаввуфий (ботинда) ғояни тарғиб қила билиш малакасига эта бўлганлар.\nЧунончи, Машраб шеърларидаги зоҳирий маъно худди ботиндаги маъно каби сўфиёна эканлиги аллақачон исботини тоиган. У қўллаган истилоҳлар, тимсолларнинг шарҳи кўп мақолаларда учрайди. Шунга суяниб, Машраб шеърияти дунёвийликдан ҳоли эди, дейилса, яна бир томонламаликка йўл қўйилади. Агар, Инсон Худонинг ердаги халифаси эканлигини ва Парвардигор оламларни яратишдан мақсади Одамни яратиш эканлигини эсласак, адабиётда дунёвийлик ёхуд тасаввуфийлик деган нисбий таснифларга ўрин қолмаган; адабиёт - Инсон учун, деган ягона маслак устивор эканлигини тушуниб етилар эди. Бошқа воситалар қатори адабиёт, жумладан шеърият инсон маънавиятини юксалтирувчи, уни асл ҳолига қайтарувчи воситага айланади.\nБадиий адабиётда малеҳ шеърлар ҳам, қабеҳ шеърлар ҳам учрашлиги ёки малеҳ шеърларда аксарият дунёвий гўзалнинг шакли шамойлини мақташдан, инсоннинг ҳирсигагина қувват беришдан нарига ўтмай қолганини айблаш инсофдан эмас. Устига устак тоталитар тузум таъсири ўлароқ, Инсон ҳақидаги ҳақиқий тасаввур ва тушунчалар ифодаланган асарлар таҳлили ўрнини инсоннинг юзи, Кўзи, одати, қилиғини мақтовчи манзум ва мансур асарларнинг таҳлилига мойиллик кучайганлигини ҳам унутмаслик керак. Ҳолбуки, Е.Э.Бертельс аллақачоноқ: “Тасаввуф адабиётини ўрганмасдан туриб, Ўрта асарлар мусулмон Шарқи маданий ҳаёти ҳақида тасаввурга эга бўлиш мумкин эмас, бу адабиётдан хабардор бўлмасдан Шарқнинг Ўзини ҳам англаш қийин” ёки “Тасаввуф ғоялари билан суғорилган ёзма ёдгорликлар сони чексиздир; форс-тожик филологияси ва сўз саньатида деярли ҳар бир асарда бу ғоялар ўз аксини топган, деярли ҳар бир бадиий асарда тасаввуф дунёқараши таъсирини кўриш мумкин”, -деб ёзганда мумтоз адабиётимиздаги деярли барча асарлар у ёки бу жиҳати билан Инсон камолотига хизмат қилади, дегац тезисни илгари сурганда ҳақ эди.\nХулоса шуки, “дунёвий” ёрлиғига эга манзум ва мансур асарлар ҳам маълум маънода Инсон камолотига хизмат қилади: Бу тамға босилган шеърларнинг зоҳирига қараб, дарров хулоса чиқарищ инсофдан эмас. Чунки Ислом дини маъшуқа (демак - аёл, баъзида -эркак)нинг тан аъзоларини васф қилишни шариат ҳукмидап ташқарида деб билади ва ошиқ-маъшуқа ўрталаридап муносабатларнинг “дастурхон” қилиниши ҳам Шарққа хос хусусият эмас. Адабиёт рамзлар асосига қурилади. Шундай экан, шеърий (ёки насрий) асарни бу тасаввуфий, бу дунёвий деб тоифаламасдан, фақаи моҳиятига эътиборни бериш адабиётшунослиқца ютуқ бўлади.


ЧЛ: Кимлар плей-оффга чиқди, кимлар Европа Лигасига йўл олди? (жадвал) - Zamin.uz\n12:59 / 12.12.2018\nЧемпионлар лигаси гуруҳ босқичидаги охирги ўйинлар олдидан плей-оффнинг 16 иштирокчисидан 15таси маълум бўлиб улгурган. Охирги йўлланма тақдири «Шахтёр» ва «Лион» ўртасидаги ўзаро баҳсда ҳал бўлади.\nA гуруҳи: Бу гуруҳда 1/8 финал босқичига биринчи ўрин билан Дортмунднинг «Боруссия»си йўл олди, иккинчи ўринни – «Атлетико» эгаллади. Учинчи ўринни банд этган «Брюгге» Европа Лигасида ўйнайди. «Монако» тўртинчи ўринда қолган ҳолда еврокубокларни тарк этадиган бўлди.\nB гуруҳи: «Барселона» биринчи, «Тоттенҳэм» – иккинчи. Лондон жамоасига гуруҳдан чиқиш учун 8 очко етарли бўлди, шунча очко олган «Интер» қўшимча кўрсаткичлар туфайли учинчи ўринда қолиб кетди. «ПСВ» гуруҳ омадсизи.\nC гуруҳи: «ПСЖ» ва «Ливерпуль» мос равишда биринчи ва иккинчи ўринларни эгаллаган ҳолда плей-оффга чиққан, охирги тур арафасида биринчи ўринда бўлган «Наполи» энди Европа Лигасида омадини синаб кўради. «Црвена Звезда» еврокубокларни тарк этди.\nD гуруҳи: «Порту» гуруҳ босқичида энг кўп очко (16) жамғарган жамоа бўлди, «Шальке» 11 очко билан иккинчи ўринни эгаллади. «Галатасарой» учинчи бўлди ва баҳорда Европа Лигасида ўйнайди. «Локомотив» эътиборини тўлиқ ички чемпионатга қаратади.\nE гуруҳи: Бу гуруҳда «Бавария» ва «Аякс» муддатидан аввал плей-офф масаласини ҳал қилишган, охирги турда бу жамоалар биринчи ўринни ким эгаллашини ўзаро учрашувда аниқлашади, «Бенфика» – Европа Лигаси йўлланмасини ҳал қилган. Тўртинчи ўринда қолиши аниқ бўлган АЕК билан бўладиган учрашув расмиятчилик учун ўтказилади.\nF гуруҳи: «Манчестер Сити» плей-оффга чиқиб бўлган. 1/8 финал учун иккинчи йўлланма эгаси «Шахтёр» – «Лион» учрашувида аниқ бўлади. «Ҳоффенҳайм» ҳам Европа Лигаси йўлланмаси учун имконият сақлаб қолган, бунинг учун инглизлар ўз майдонида мағлуб этилишича, «Лион» украинлардан устун келиши талаб этилади.\nG гуруҳи: Бу гуруҳда «Реал» ва «Рома» плей-оффга чиқиб бўлишган. Баҳорги ўйинларда Европа Лигасининг 1/16 финалида иштирок этиш учун ЦСКАда ҳам, «Виктория»да ҳам имконият бор. Икки жамоада ҳам 4 очкодан жамғарилган. Москваликлар охирги турда мадридликлар меҳмони бўлади, чехлар – римликларни қабул қилади.\nH гуруҳи: Баҳорда «Ювентус» ва «Манчестер Юнайтед» Чемпионлар лигасида, «Валенсия» – Европа Лигасида ўйнайди. «Янг Бойз» учун барчаси якунланган.\nҚуръага кўра, гуруҳларда биринчи ўринни эгаллаган жамоалар сараланганлар саватчасида бўлади, иккинчи ўрин билан чиққан жамоаларни кучлироқ рақиблар кутади. “Замин” янгиликларини “Telegram”да кузатиб боринг\nЯнгиликлар » Спорт » ЧЛ: Кимлар плей-оффга чиқди, кимлар Европа Лигасига йўл олди? (жадвал)


ЖПК ва МКдаги ўзгартиришлар, маданий фаолият ва статистика | NORMA.UZ\nОлий Мажлис Қонунчилик палатасининг навбатдаги мажлисида депутатлар кун тартибига янги ном билан киритилган «Маданий фаолият ва маданият ташкилотлари тўғрисида»ги қонун лойиҳасини иккинчи ўқишда муҳокама қилдилар.\nМазкур лойиҳа биринчи ўқишда «Маданият тўғрисида»ги қонун лойиҳаси сифатида концептуал жиҳатдан қабул қилинган эди. Қонун лойиҳасини иккинчи ўқишга тайёрлаш жараёнида ўзининг мазмун-моҳиятига кўра маданият соҳасидаги фаолият ва маданият ташкилотларининг ҳуқуқий мақомини белгилашга қаратилгани сабабли лойиҳанинг номланишига ўзгартиш киритилди.\nМаданий фаолият – инсониятнинг маънавий-эстетик эҳтиёжларини қондиришга қаратилган фаолият ҳисобланади. Ушбу эҳтиёжлар маданият соҳасига тегишли бўлган санъат асарлари, маданий бойликлар, амалий санъат асарларининг мазмун-моҳиятидан олинган таассурот ва тасаввурлар орқали ўз ечимини топади. Аҳолининг маънавий-эстетик эҳтиёжларини қондира олиши учун қулай шароит яратиш, хусусан, маданий тадбир ўтказиш, ижодкорларни ва ижодий фаолиятни қўллаб-қувватлаш, маданий бойликларни сақлаш, тарғиб этиш ва ўзлаштириш маданият ташкилотларининг вазифаси ҳисобланади.\nҚонун лойиҳаси билан давлат маданият муассасалари ва ташкилотларига маданият ҳамда санъат соҳасидаги ютуқлари учун Вазирлар Маҳкамасининг тақдимномасига биноан Президент томонидан «Миллий» ёки «Академик» мақоми берилиши назарда тутилмоқда. Қонун лойиҳаси депутатлар томонидан моддама-модда кўрилиб, иккинчи ўқишда қабул қилинди.\n«Жиноят процессига жиноят иши бўйича дастлабки эшитув институти жорий этилиши муносабати билан Ўзбекистон Республикасининг Жиноят-процессуал кодексига ўзгартиш ва қўшимчалар киритиш тўғрисида»ги қонун лойиҳаси иккинчи ўқишда муҳокама қилинди.\nҚонун лойиҳаси билан судларда ишларни кўришда инсон ҳуқуқлари кафолатларини янада кучайтириш ва тарафларнинг баҳслаша олиш тамойилини амалда рўёбга чиқариш мақсадида жиноят ишлари бўйича судларда дастлабки эшитув институти жорий этилиши назарда тутилмоқда.\nДастлабки эшитув институтининг жорий этилиши судга келиб тушган жиноят ишларини судда кўриш учун тайинлаш босқичида тарафларнинг дастлабки эшитувларда иштирок эта олишига олиб келади. Бугунги кунда ушбу босқичда тарафлар иштироки чеклангани сабабли мазкур жараёнда ҳал этилиши лозим бўлган муҳим масалаларни судья якка тартибда ҳал этишга мажбур. Оқибатда, судья чекланган маълумотга эга бўлганлиги учун бундай масалалар ҳал этилмасдан қолади ва асосий босқич – умумий суд мажлисига барча иштирокчилар чақирилиб, фуқароларнинг сарсон бўлишига олиб келади. Лойиҳа билан бу каби муаммолар бартараф этиляпти. Муҳокамалардан сўнг, қонун лойиҳаси депутатлар томонидан иккинчи ўқишда қабул қилинди.\n«Ўзбекистон Республикасининг Меҳнат кодексини тасдиқлаш тўғрисида»ги қонун лойиҳаси биринчи ўқишда кўриб чиқилди.\n1995 йилда қабул қилинган амалдаги Меҳнат кодексида кўплаб ҳаволаки нормалар мавжуд, барча зарур масалалар аниқ тартибга солинмаган. Унда фуқароларни меҳнат фаолиятига жалб қилишнинг янги турли хил шаклларининг фаол ривожланиши ҳисобга олинмаган, фуқароларни меҳнатга жалб қилишнинг содда шаклларини танлашга имкон берадиган мослашувчан иш режимларидан кенг фойдаланиш учун етарли шарт-шароитлар яратилмаган.\nҚонун лойиҳаси давлат ва жамият ҳаётида амалга оширилаётган ислоҳотлар, ижтимоий соҳа ва иқтисодиётни ривожлантириш, жумладан, инвестиция муҳитини яхшилаш борасида мамлакатимиз меҳнат қонунчилигини такомиллаштиришнинг асосий йўналишларини белгиламоқда.\nЯнги таҳрирдаги Меҳнат кодекси бандлик, индивидуал меҳнат муносабатлари, ходимларни касбга тайёрлаш, қайта тайёрлаш ва малакасини ошириш, айрим тоифадаги ходимлар меҳнатини тартибга солиш хусусиятлари, ходимларнинг меҳнат ҳуқуқларини ҳимоя қилиш, меҳнат низоларини кўриб чиқиш каби нормаларни ўз ичига олади.\nҲужжатда иш берувчи субъектлар сифатида мулкий ва идоравий мансублигидан қатъи назар ташкилотлар, ёллаш ҳуқуқига эга бўлган ташкилотларнинг алоҳида таркибий бўлинмалари ҳамда жисмоний шахслар белгиланмоқда.\nКодекс лойиҳасида меҳнат шартномасини тузиш билан боғлиқ айрим муносабатлар такомиллаштирилмоқда. Хусусан, ишга қабул қилишга йўл қўйиладиган ёшга аниқлик киритилиб, ишга қабул қилишда дастлабки синов белгиланмайдиган шахс тоифалари кенгайтириляпти. Мамлакатда ёки минтақада фавқулодда ҳолат ёки карантин чоралари эълон қилинганда ходимнинг розилигисиз меҳнат шартномасига ўзгартириш киритиш шартлари, жумладан, мослашувчан қулай режимга ўтиш, тўлиқсиз иш вақти, масофадан туриб ишлаш кабилар белгиланмоқда. Қонун лойиҳаси биринчи ўқишда қабул қилинди.\nДепутатлар томонидан биринчи ўқишда кўриб чиқилган «Расмий статистика тўғрисида»ги қонун лойиҳаси бу борадаги ишларни янги босқичга олиб чиқишга қаратилган.\nҚонун лойиҳаси билан миллий статистика тизими, расмий статистикани ишлаб чиқарувчилар, маъмурий маълумотларни етказиб берувчилар, респондент ва фойдаланувчиларнинг ўзаро муносабатлари тартибга солинади.


“КИТОБ КЎТАРГАН ОДАМ”\nҚарши шаҳридаги Маънавият масканида таниқли журналист ва адиб Нуриддин Эгамовнинг “Китоб кўтарган одам” китоби тақдимоти бўлиб ўтди.\nРеспублика Маънавият ва маърифат маркази ҳамда Ёзувчилар уюшмаси вилоят бўлимлари томонидан ташкил этилган тадбирда ОАВ вакиллари, адабиётшунос ҳамда ижодкорлар, фахрий журналистлар, бадиий сўз ихлосмандлари иштирок этди.\nЎзбекистон Республикаси Фанлар академиясининг “Фан” нашриётида чоп этилган китобда шеърий, насрий ҳамда публицистик асарлар жой олган. Аҳамиятга молик жиҳати, китобдан ўрин олган мақолаларнинг аксарияти дастлаб “Qashqadaryo” газетасида чоп этилган.\n“Аслида одам Китобни эмас, Китоб одамни кўтариб турмайдими бу дунёда?\nҚуръондан тортиб, Конституциягача, “Алжабр”у “Зиж”дан Илон Маск чизмаларигача, Навоийдан Абдулла Орифгача... – китоблар олам ва одам мувозанатини ушлайдиган бебаҳо мўъжизалар эмасми?! Тафаккуримизни юксалтиради-ку бу мўъжизалар, кўнглимизни кўтаради, руҳимизни осмонларда парвоз қилдиради...\nТирикчилик эмас, ТИРИКЛИКнинг асл тиргаклари улар...” деб ёзади муаллиф китоб сўз бошисида.\nЭътиборлиси, “Китоб кўтарган одам” Нуриддин Эгамовнинг биринчи китоби бўлиб, нақ 46 ёшида дунё юзини кўрди. Яъники муаллиф ёзганларини эълон қилишга, китобхонлар ҳукмига ҳавола этишга шошилмади – вақт ва ўқувчи ҳукмидан ўтган энг сара асарларини яхлит тўплам ҳолида жамлади. Шу боис ҳам ушбу тўпламда ўтган аср 90-йилларига мансуб ва шу равишда 2021 йил август ойигача қоғозга туширилган гўзал шеърлар, ҳикоялар, долзарб мавзулардаги мақолаларни кўриш мумкин.\n- Нуриддин ўқишни тамомлагач, иш фаолиятини “Qashqadaryo” газетасида бошлаган, шеърлар ёзар, ҳикоялар машқ қиларди, - дейди фахрий журналист Намоз Аҳмедов. – Ижодкор сифатида шу ерда шаклланди, суяги қотди. Айрим ижодкорлар бир нечта мақола ё шеъри шов-шув бўлса, китоби чиқса, пойтахтга кетишга ҳаракат қилади, Нуриддин эса шу ердан узилмади, марказдан узоқда яшаб ҳам зўр ижод қилиш мумкинлигини кўрсатди.\nКитобни варақларканмиз, бадиий диди юксак, ижтимоий ҳаёт билан ҳамнафас ижодкор кўз олдимизда гавдаланади. Гоҳ фалсафий, гоҳ аччиқ кинояга йўғрилган, гоҳо куюнчаклик акс этган шеърлар, мақолалар ўқувчини чуқур мушоҳадага ундайди.\n“Қўрқса, ҳурмат қилади”ми?”, “Ўғлимни қайтариб беринг...”, “Профессор” хотинига ёрдам бермайдими?”, “Насиб этса, келур Шому Ироқдан...”, “Киссамизда киссавур қўли” каби мақолаларида бугунги куннинг долзарб масалаларига теран назар кўринади.\nБиламизки, Нуриддин Эгамов қарийб чорак асрдан бери матбуот соҳасида фаолият кўрсатади. Китобдаги “Газетага ўроғлиқ” гаплар”, “Мухбирча палов сабоғи”, “Ёнаётган газета” каби мақолалар ўз вақтида республика миқёсида шов-шув бўлгани қалам аҳлининг ёдидан чиқиб улгурмаган. Қолаверса, “Алдаманг, ўқимагансиз...”, “Илтимос, менга қўзичоқ чизиб бер...”, “Китоб кўтарган одам” мақолалари эса муаллифнинг назари теран китобхон, дурустгина адабиёт билимдони эканини кўрсатиб турибди. Ҳикоялар эса ҳар бири алоҳида тадқиқга арзийди.\nТадбирда китоб юзасидан фикр-мулоҳазалар тингланди. Иштирокчиларга муаллиф дастхати туширилган китоблар берилди.


Эркин Норсафар. Зулмат ва аланга (ҳикоя) — www.ziyouz.uz\nБош саҳифа Ўзбек насри онлайн антологиясиЭркин Норсафар (1974)Эркин Норсафар. Зулмат ва аланга (ҳикоя)\nЭркин Норсафар. Зулмат ва аланга (ҳикоя)\n– Иэ, анави нусха ким бўлди? Насибамизга шерик бўлаяптими, ур уни!\nУ одам картошкага қараб қўйди. Дайдилар кавшанишиб, ғўнғирлашганича ортларига, гулхан атрофига қайтишди. У одам ҳам шу атрофда айланиб юрди, бошқа унга эътибор ҳам беришмади. Бирор киши чиқинди олиб келса югуриб боришар, талашиб-тортишар, муштлашиб, ёқалашишгача ҳам боришар, кейин яна жимгина ҳеч нарса ўтмагандек гулхан атрофида хохолашиб, кулишиб ўтиришарди. Кечга яқин уларнинг сафи анча кенгайди. Тун яримига бориб, ҳаво чиннидек чирсиллаб, совуқ ҳаддидан ошди. Нарироқда, дарахт остида қўнишиб ўтирган ҳалиги киши дайдиларнинг тез-тез қараб қўйишаётганларидан гап ўзи ҳақида кетаётганлигини англади. Дайдилардан бири унга “кел” – дея имлади. У ўрнидан туриб, энгашганича оловга яқинлашди. Даврадагилар суриниб, гулхан яқинидан жой беришди. Мушт туширган дайди, ўрта бўйли, тўладан келган, катта-катта чуқур кўзли, йўғон жағини калта ва сийрак тук қамраган киши ҳарбийларнинг қийшайган алюмин идишида қайноқ сув тутди. Бошқа бири қотган нон бўлагини, яна бири эса чўғда кўмиб пиширилган картошка узатди.\n– Менинг исмим Пол, – деди у, – булар Жак, Даниэл, Канн, Руссо, Дано, Мери хоним… – у атрофидагиларни таништирди. – Исминг нима?\n– Парво қилма, биз билан ивирсийверсанг, ўлмаслигинг учун ҳамма нарсани ҳазм қила оладиган бўласан.\n– Бошқа иш изламадингми? – луқма ташлади кимдир.\n– Бошқа иш қўлимдан келмайди-да.\n– Театрда неча йил ишладинг?\nБир оз ақлини таний бошлагач, роҳиба Терезадан черков олдида ташлаб кетилганини билди. Шу ерда қолиб, бош роҳиб, етмишдан ошиб қолган изуэт отахоннинг хизматида бўлди. Бу инсон чинданда тақводор, солиҳ иймонли киши эди. Изуэт отахон ҳаётда тўғри сўз, ҳалол инсон бўлишни ва ҳақиқат-эзгулик учун курашиб яшашликни унинг қалбига сингдирди. Унинг ўгитларига амал қилган Мишелнинг иши юришмади, бири икки бўлмади, бутун ҳаёти ёлғизликда ўтди…\nУ йиғига монанд қандайдир овоздан сесканиб уйғонди. Тун қоронғиси экан. Аввалига ўтмишдаги оғриқли туши сабаб қаэрда эканини англай олмай гарангсиди. У ўзини ҳали ҳам черковдан қочиб чиққан ҳолда, ёмғир остидаги лой кўчада тургандек ҳис қилган, шу тарзда уйғонганди. У бу тушларни кўп, жуда кўп маротаба, деярли ҳар кеча: черковдан кетиб кўчма тсирк масхарабозига ёрдамчи бўлиб ишга кирганда ҳам; у ердан кетиб театрда ишлаб юрган кезлари ҳам кўрарди. Бу туш руҳига, жисми-жонига ситилиб кириб, қалби-шуурига қўрғошин сувидек сингиб кетганди.\nЭртаси куни барча дайдилар тирикчилик илинжида «ов»га жўнашиб, Мишел мадорсизлиги учун гулхан ёнида қолди. Бир неча бор юраги безовта қилди. Бу ҳаётда орттирган ягона садоқатли бойлиги эди. Бу ўша роҳибдан, илк муҳаббатидан кейин…кейин ҳам ҳаётида одамлардан етган туҳфа эди.\n– Уддалайсан! Мен сенга ишонаман, сен кучли инсонсан, ҳаммаларингга ишонаман. Сизлар уддалайсизлар!\nРукнларЭркин Норсафар (1974)\n← Аввалги Аввалги Шаҳло Ҳошимова. Кутиш (ҳикоя)\nКейинги → Кейинги: Асрор Аллаёров. Имкон (ҳикоя)


Кучли ёғингарчилик Сицилияда ҳалокатли сув тошқинларини келтириб чиқарди\n27 Октябрь 2021 14:30\nCATANIA. EURONEWS - Kazinform - Сешанба куни оролнинг шарқий қисмида содир бўлган кучли ёмғир оқибатида Сицилияда сув тошқинидан камида икки киши ҳалок бўлди, дея хабар беради Kazinform Euronewsга таяниб.\nЁмғирлар дўл ва кучли шамол аралаш бўлиб, маҳаллий аэропорт ишини тўхтатди. Катания порт шаҳрининг тарихий маркази сув остида қолди.\nУшбу кадрлар шаҳарнинг асосий майдони ва унга туташ кўчаларни қандай сув босганини кўрсатади. Маҳаллий маъмурлар кун охиригача зарурий товарлар сотиладиган дўконлардан ташқари барча дўконларни ёпишни буюрди.\nТабиий офат орол инфратузилмасига жиддий зарар етказди. Сув оқимлари кўплаб йўл ва кўприкларни вайрон қилди, электр узатиш линияларини ишдан чиқарди, бу эса вазиятни янада оғирлаштирди. Синоптикларнинг фикрича, бу ерда ёмон об-ҳаво бутун ҳафта мобайнида давом этади.\nКолоссальная нагрузка идет на сеть ПМСП – замруководителя акмолинского облздрава\nКВИ аломатлари билан пневмония: Қозоғистонда 89 та ҳолат қайд этилди\nБеларусь тинчликпарвар кучлари бўлган КХШТнинг 10 та самолёти Қозоғистондан жўнаб кетди\nНур-Султанда комендантлик соати вақтида йўловчиларни кутиб олиш ва кузатиб қўйишга рухсат берилди\nҚозоғистонга киришнинг янги қоидалари жорий этилди


00:24 / 19.04.2019\nДунёдаги биринчи букланувчи смартфон Samsung Galaxy Fold’ни сотувга чиқарилишидан олдин олган журналистлар гаджетлар ишлатилишининг илк кунларидаёқ бузилиб қолаётганидан шикоят қилишмоқда. Бу ҳақда CNN телеканали хабар берди.\nХусусан, Bloomberg журналисти Марк Гурманнинг таъкидлашича, у Galaxy Fold’ни ишлатишни бошлаганининг 2-куниёқ бузилиб, яроқсиз ҳолга келган. Унинг айтишича, у смартфон экранидаги ҳимояловчи плёнкани шилиб олган. Бироқ кейин маълум бўлишича, уни олиб ташлаш мумкин бўлмаган. “Мен уни шилиб олиш мумкинлигидан бехабар ҳолда олиб ташладим (фойдаланувчилар ҳам бундан бехабар бўладилар). У олиб ташлаш мумкиндек кўринганди ва мен уни олиб ташладим. Ўйлашимча, айнан шу муаммонинг юзага келишига сабаб бўлган”, деб айтган журналист.\nThe Verge нашри журналисти Дитер Бон ҳам смартфонни қўллашни бошлаганининг 2-куни унда муаммолар пайдо бўлганини маълум қилган. Унинг айтишича, смартфонни букиладиган жойида тасвирни нотўғри кўрсатаётган бўртиқ ҳосил бўлган.\nCNBC журналисти ҳам смартфонда муаммолар борлигини хабар қилган. Журналистнинг айтишича, у смартфоннинг ҳимояловчи плёнкасини шилмаган, бироқ “экран айни вақтда ишламаяпти”. Унинг таъкидлашича, экрандаги тасвир липилламоқда.\nSamsung Electronics журналистларнинг мурожаатларини инобатга олиб, носозликлар пайдо бўлиши сабабини аниқлаш мақсадида смартфонни батафсил ўрганишга ваъда берган. Компанияда таъкидланишича, бир неча хорижий журналистлар смартфоннинг сиртидан ҳимояловчи қопламни олиб, унинг экранига шикаст етказишган. Ушбу плёнка эса экраннинг таркибий қисми бўлиб, уни тирналишлардан ҳимоялайди.\nSamsung янги смартфони учун ўтган дам олиш кунлари буюртма олишни бошлаганди. Қурилманинг савдоси 26 апрелдан бошланади.\nСмартфоннинг имкониятлари февралда намойиш қилинган. Galaxy Fold йиғилган ҳолатда бўлганда унинг ташқи экранидан (4,6 дюйм) фойдаланиш мумкин. Қурилма очилган ҳолатда эса кичик планшет (7,3 дюйм) ўлчамигача етади.


ЎзА - Ким айбдор? Қурилиш ташкилотими, эътиборсизлик қилган банкми ё не-не умидлар билан уй олган ёш оилаларми?\n21.02.2018 08:24 Чоп этиш версияси\nАндижон шаҳар Бўстон даҳаси М.Ашрафий кўчасидаги 48 хонадондан иборат кўп қаватли “Ёшлар уйи” 2016 йил қурилиб, фойдаланишга топширилган. Қурилиш ишларини Андижон шаҳридаги “Азия старт премиум” масъулияти чекланган жамияти амалга оширган.\nДавлатимиз томонидан истеъдодли, фаол, ташаббускор ёшлар ва уларнинг оилаларига кўрсатилаётган алоҳида эътибор намунаси сифатида “Ипотекабанк” вилоят филиалининг имтиёзли кредити асосида берилган ушбу уй соҳибларининг қувончига барча шерик бўлди.\nБироқ... Ҳаммаси уйга кўчиб кирилгандан сўнг бошланди.\nМазкур уйда яшовчилар қурилиш ташкилотига бир неча бор мурожаат қилишган. Қурувчилар эса, эрта-индин деган қуруқ ваъда билан қарийб бир йил барчани алдаб келди. Хонадон эгаларининг ҳафсаласи пир бўлиб, ана шу жиҳозларни ўз ҳисобидан янгисига алмаштирди ёки таъмирлаб олди.\nАҳолининг норозилигига сабаб бўлаётган камчиликлар ҳақида аниқ маълумот олиш учун қурилиш ташкилотига мурожаат қилдик.\n– Қурилиш ишлари лойиҳа асосида бажарилган, – дейди “Азия старт премиум” масъулияти чекланган жамияти иш юритувчиси Азизбек Омонов. – Газ плиталари, санузел жиҳозлари ҳам лойиҳада белгиланган нарх ва талаблар доирасида ўрнатилган. Фақат фойдаланилган қум ва ғишт шўрланган бўлгани боис, девор сувоқларининг айрим жойлари кўчиб кетгани бор гап.\n– Ўтган йилдан буён газ таъминоти, сувоқова идораларига газ ва сув ҳисоблагичларни расмийлаштириб, тегишли тартибда шахсий ҳисобварақлар очиб берилишини сўраб бир неча бор мурожаат қилдик, –дейди 35-хонадон соҳиби Зуҳриддин Каҳрамонжонов. – Ўзимиз бориб, барча хонадонларни ўрганиб, албатта ҳисоб очиб, тегишли тартибдаги ҳисоб дафтарчалари тақдим этамиз, деб кўп ваъда беришди. Лекин ҳамон етиб келишолмаяпти, чоғи, на у, на бу идорадан биров сўрамайди. Билмадим, яна қанча овора бўлиб юрамиз экан?\nДарҳақиқат, уйнинг орқа томонида ҳали қурилиш ишлари бошланмасдан аввал сурилиб, тўплаб қўйилган чиқиндилар ҳануз уюм-уюм бўлиб ётибди. Бундай ҳолат ҳақида қурилиш ташкилоти, “Садоқат” маҳалла фуқаролар йиғини мутасаддиларига бир неча бор мурожаат қилинган бўлса-да, у ерни тартибга келтириш, муаммони бартараф этиш ҳозирча ҳеч кимнинг хаёлига келмаяпти.\n– Бу ерни чиқиндилардан тўла тозалаб, маълум бир қисмига махсус чиқинди тўкиладиган жой барпо этиш жорий йил режасига киритилган, – дейди Андижон шаҳридаги “Садоқат” маҳалла фуқаролар йиғини раиси Баҳодир Чинохунов. – Яқин бир-икки ойда бу ер тўла тартибга келтирилади.\nБу ҳақли саволга жавобни биз ҳам кутиб қоламиз


Илм-адаб аҳли орасида кўпдан бери «Бухоро тарихи», «Наршахий тарихи», «Бухоро хабарлари», «Бухоро вилоятининг таҳқиқи» номи билан машҳур бўлган асарнинг муаллифи Абубакр Муҳаммад ибни Жаъфар Наршахийдир. Наршахий 943 йили Бухоро вилоятига қарашли Наршах мавзесида туғилган. Ёшлигидан қадимги тарих, жуғрофия, араб тилини пухта ўрганган, мадрасада таҳсил кўрган. Олимнинг вафот этган йили номаълум. Бизгача унинг «Бухоро тарихи» китоби етиб келган. Бу асар Ўрта Осиё тарихнавислигининг тўнғич асари бўлиб, Сомоний амирларидан Нуҳ ибни Наср Сомоний (942—954 йиллари ҳукмронлик қилган) топшириғи билан ёзилган. Асар араб тилида битилган бўлиб, асл нусхаси бизгача сақланиб қолмаган ёки ҳали топилмаган. Муаллиф китобни битишда бизгача етиб келмаган айрим арабий китоблар ҳамда ўзининг шахсий кузатишларидан фойдаланган. «Бухоро тарихи» 1192 Пили Абу Наср Аҳмад ибни Муҳаммад ибн Наср ал-Кубовий томонидан форсийга ихчамлаштирилиб, таржима қилинган; худди шу нусхани 1198 йили Муҳаммад ибн Зуфар ибн Умар қайта таҳрир қилиб, 1178—79 ииллар воқеаларини илова қилган. Кейинчалик ҳам бу китоб бир неча мартаба таҳрир қилиниб, унга мўғуллар истилосигача бўлган даврдаги Бухоро тарихи воқеаларини ҳамроҳ этган. «Бухоро тарихи»нинг ўзбекча таржимасига сўзбоши ёзган тарих фанлари докториЎринбоевнинг уқтиришича, таржимон Абу Наср Аҳмад Наршахийнинг араб тилидаги нусхасидан мавжуд бўлган баъзи мавзуларни ташлаб кетиш билан бир қаторда асарга катга тарихий қимматга эга бўлган кўпгина маълумотларни қўшган ва бунда у ўз давридан илгариги воқеаларни ёритиш учун бошқа тарихий манбалардан фойдаланган. Бу манбалардан бири Абу Наср Аҳмаднинг ўзи кўрсатиб ўтган Абулҳасан Абдураҳмон (ибн) Муҳаммад Нишопурийнинг «Хазойинул-улум» номли асаридир. Бу асарнинг бизнинг давримизгача етиб келган-келмаганлиги маълум эмас. Аммо ундан келтирилган «Бухоро тарихи»даги сатрларнинг ўзи ҳам Абулҳасан Абдураҳмоннинг китоби нақадар муҳим бир тарихий манба бўлганлигини кўрсатади. Бундан ташқари мутаржим ва таҳрирчилар асар воқеаларидан келиб чиқиб, фасл ҳамда сарлавҳалар қўйиб чиққанлар.\n«Бухоро тарихи» бошқа шу хилдаги китоблар сингари алоҳида бобларга ажралмайди. Унда Наршахий Бухоро шаҳри, унга тобе бўлган ноҳиялар, қишлоқлар, маҳалла, бозор, амалдорлар, бинолар, киборларнинг манзилгоҳлари, Бухоро тангалари, бу ерда жорий этилган олиқ-солиқ турлари, шаҳарни Қутайба ибни Муслим томонидан забт этилиши, Мовароуннаҳрда ислом динининг жорий қилиниши, сомонийлар сулоласи ва ҳукмронлигини ғоятда изчиллик билан тадрижий такомилда баён этган. Бошқа тарих китобларидан бу асарнинг фарқи шундаки, олим ҳар бир манзил халқининг касбкори, одати, диний ва маданий удумлари, ҳунармандчилик маҳсулотлари ҳақида кенг маълумот беради.\nМаълумки, форсий тил ва ундаги адабиётнинг асосчиси Абу Абдулло Рудакийнинг «Жўйи бўйи Мулиён ояд ҳаме» мисраси билан бошланадиган қасидаси орқали Бухорода Мулиён анҳори бўлганлигини билар эдик. Наршахий маълумотларидан бизнинг у ҳақдаги тасаввуримиз янада бойийди. Манзилгоҳларни таърифлаган Наршахий ёзади: «Жўйи Мулиён» ерлари қадим вақтларда Тоғшоданинг мулки бўлиб (Бухоронинг ҳокими— Ҳ. Ҳ.), у ўз фарзанди ва куёвларининг ҳар бирига тақсимлаб берган эди. Марҳум амир Исмоил Сомоний бу ерларни халифа ал-Мустаъин ибн ал-Мутасимнинг лашкарбошиси бўлган Ҳасан ибни Муҳаммад ибн Толутдан сотиб олди. Амир Исмоил Жўйи Мулиёнда саройлар ва боғлар барпо қилиб, унинг кўпроқ қисмини маловийларга (озод этилган қуллар. Улар амир гвардиясида хизмат қилган — Ҳ. Ҳ.) вақф қилди.\nУ ҳозиргача ҳам вақф. Амир Исмоил доим ўз маловийларига ғамхўрлик кўрсатиб келар эди.\nБир куни Амир Исмоил Бухоро ҳисори (қалъаси)дан Жўйи Мулиёнга қараб турганида унинг ёнида отасининг мавлоси Симоул-кабир — «Улуғ сиймо» турган эди. Амир Исмоил уни дўст тутар ва яхши кўрар эди, унга қараб: «Бир вақти келса Худой таоло бирор сабаб туғдириб, бу ерларни сизлар учун сотиб олсам ва менга умр берса, бу ерларни сизларники бўлганини кўрсам, чунки бу ерлар Бухоронинг барча ерларидан қимматлироқ, яхшироқ ва хушҳавороқдир», дейди. Худой таоло насиб эгиб, амир Исмоил ул ерларни сотиб олиб мавлавийларга берди ва у ерлар Жўйи Мавлиён, деб аталди. Кўпчилик халқ эса уни Жўйи Мулиён, деб атайдилар».\nБиз тарих китоблари, бадиий асарларни ўқиганимизда кўпинча риёкор, золим, кишиларни ноҳақ жазога ҳукм этадиган, шоҳу феодалларнинг лаганбардори — қозилар ҳақидаги маълумотларга ёки тасвирга учрар эдик. Наршахий бўлса, Бухорода қозилик қилган одамлар ҳақида гапирганда уларнинг инсонпарвар, ҳалолу пок, адолатпешаликларини алоҳида ифтихор билан тасвирлаган: «Яна қозилардан бири Абу Зар Муҳаммад ибн Юсуф ал-Бухорий бўлиб, у раҳматли Имом Шофийнинг суҳбатдошлари жумласидан ҳамда олим ва зоҳид эди. Уни барча Бухоро олимлари орасида юқори қўяр эдилар. У кишини яширин пора бериш ва ҳар хил йўллар билан синаб кўрдилар, аммо у бирон нарса билан ҳам ўзини булғатмади, балки кундан-кунга ундан адолат ва инсоф равшанроқ содир бўлди... Аҳмад ал-Марвазий ас-Суламий кўп йиллар давомида Бухорода қозилик қилди ва заррача ҳам ўзига айб юқтирмади. У барчага баробар адолат ва инсоф юзасидан иш кўрар ҳамда унинг даврида олимлик ҳамда зоҳидликда бутун дунёда унга тенг келадиган киши йўқ эди».\nШуни алоҳида таъкидлаш лозимки, Наршахий у ёки бу шаҳар, манзилгоҳнинг, иморатнинг бунёд этилиши ҳақида гапирганда ном ва атамаларнинг келиб чиқиши, маъносини ғоятда аниқлик билан изоҳлайди, у ҳақдаги нақл ва ривоятлардан фойдаланади, воқеалар тафсилотида холис фикр юритади. Муаллиф маълумотларига қараганда, араблар Бухоро атрофидаги энг обод, серҳосил ерларни халқцан тортиб олган экан. Машҳур Мулиён анҳори бўйидаги хушманзара ерларини ўз она юртининг бир парчасини халифа лашкарбошисидан амир Исмоилнинг сотиб олиши бунга яққол мисол бўла олади. Китобда келтирилган кўплаб далиллар, босқинчиларга қарши халқ қўзғолонлари, ерли халқнинг жасорати ва матонати тасвирлари ўқувчи қалбида ифтихор ҳиссини, ватанпарварлик туйғусини жўш урдиради.\nШунинг учун ҳам «Бухоро тарихи» китоби ўтмишда ҳам, ҳозир ҳам Ғарбу Шарқ олимлари диққатини ўзига тортиб келмоқда. Уни 1892 йили Ч. Шеффер француз тилида, 1954 йили Мударрис Ризавий Теҳронда, 1897 йили Н. Ликошин Тошкентда французчаси, асли ва русча таржималарини нашр эттирган. 1954 йили уни Р. Фрай Кембриж шаҳрида инглиз тилига таржима қилиб, батафсил изоҳлари билан чоп қилдирди. «Тарихи Наршахий» машҳур шарқшунос А. Расулов томонидан ўзбек тилига таржима қилиниб, 1966 ва 1991 йиллари босилиб чиқарилди. Асарни ўрганиш ва тарғиб этишда машҳур шарқшунослар Б. Ғафуров, Б. Ахмедов ва А. Ўринбоевларнинг хизматлари катта.


Янги iPhone ечиб олинадиган камера билан таъминланишини мумкин - Terabayt.Uz\nЯнги iPhone ечиб олинадиган камера билан таъминланишини мумкин\nApple iPhone ва iPad учун аппарат ва дастурий ечим устида иш олиб бормоқда. Бу ечим режа бўйича фотосурат сифатини сезиларли даражада ошириши керак.\nЯқинда АҚШ маҳсулот белгилари ва патентлар бўйича муассасаси Apple’га «камеранинг мослашувчан тизими” учун патент берди. Унда ҳаракатланадиган сенсорлар, тасвирни таҳлил қилиш ва тасвирни қайта ишлаш учун дастурий таъминот каби комбинацияли ечимлардан фойдаланиш мумкин.\nЎҚИНГ:Смартфон камераларининг сиз билмаган 13 та функцияси\nУшбу технология суратга олишдаги камчиликларни аниқлаш учун фокусни, аниқликни, оптик хатоларни, хроматик аберрацияни, ёритишни таҳлил қилади.\nЎҚИНГ:Яндекс Москва кўчаларига ҳайдовчисиз машиналарни чиқаради\nШу билан бирга, суратга олиш сифатини ташқи ечиладиган объектив ҳисобига ҳам ошириш мўлжалланмоқда, бироқ бундай объектларни Apple’нинг ўзи чиқариш нияти йўқ, лекин бошқа компаниялар билан ҳамкорлик қилишга тайёр. Шундай қилиб, ечиладиган линза ҳисобига Apple ўзининг унчалик қиммат бўлмаган смартфонини сифатли камерофонга айлантирмоқчи.\nПатент ҳужжатида ёзилишича, агар унга янги аксессуарлар уланадиган бўлса, унинг ўзи бу ҳақда билиб олади. Apple аксессуарларни топиб олиш ёки билиб олишнинг бир нечта усулини кўриб чиқмоқда. Электроника, магнитлар ва радиосезгирлик шулар жумласидан. Қурилмага янги аксессуар уланса камера интерфейсида янги опция пайдо бўлади. Бу эса фойдаланувчига сифатли сурат олиш учун қўшимча ускуна билан ҳамжиҳатликда ҳаракат қилиш имкониятини беради.\nЎҚИНГ:Huawei P20 — Ўзбекистондаги кучли камерафон\n#Apple #iPhone камераси #смартфонлар


ИнтерФУТБОЛ :: Яхшибоевдан «хет-трик» + «пас» ва бошқа легионерларимизда нима гаплар?\nЯхшибоевдан «хет-трик» + «пас» ва бошқа легионерларимизда нима гаплар?\nЭлдор нега ўйнамади? «Женоа» ҳужумчиси Элдор Шомуродов аввалги ҳафта ўртасида Италия кубоги доирасида «Катанзаро» клубига қарши кечган ўйинда майдонга тушмади. Бунга ҳамюртимизнинг сон мушагидаги кичик жароҳат сабабдир. Ўйин натижасига келсак, генуяликлар 2:1 ҳисобида ғалаба қозониб, Италия кубоги 4-раундига чиқишди. Элдор айни шу жароҳат туфайли 1 ноябрь куни «А» серияси доирасида «Сампдория»га қарши кечган «Генуя дербиси»ни ҳам ўтказиб юборди. Кутилишича, Шомуродов 8 ноябрга белгиланган «Рома» билан ўйинга қадар тикланиши мумкин.\nЎруновга вақт керак. Россиянинг «Уфа» клуби собиқ бош мураббийи Вадим Евсеевнинг айтишича, «Спартак»да тўп сураётган ҳамюртимиз Остон Ўруновга янги клубда ўзини кўрсатиши учун шунчаки, вақт керак. «Уфа» бошқа, «Спартак» бошқа. Демоқчиманки, Ўруновга озгина вақт керак. Унинг кучли тарафлари бор - тезкорлик, кучли дриблинг. Қисқаси, иқтидори баланд. Остон дейлик, Влашич савиясига чиқа оладими? Эҳтимол, лекин у ўйнаши керак», - деди Евсеев. Айтиш жоиз, жароҳатдан энди қутулган ҳамюртимиз ўтган шанба куни «Спартак» сафида жорий мавсум ҳисобидан 6-марта майдонга тушди. Бироқ москваликлар ўз майдонларида кутилмаганда, «Ростов»га ютқазиб қўйишди - 0:1. Боз устига, ўйинга 80-дақиқада қўшилган легионеримиз атиги 5 дақиқа ҳаракатланиб, яна жароҳатланди. «Спартак» бош директори Шамиль Газизовнинг маълум қилишича, ярим ҳимоячининг сони бироз лат еган ва жароҳат жиддий эмас: «Ўруновга нима бўлди? Шунчаки, сонининг орқа қисми бироз лат еди. Бахтсиз ҳодиса. Аслида у ўйинга тайёр эди. Бундай кўнгилсизликлар учраб туради. Умид шуки, унинг жароҳати жиддий эмас». Эслатиш керак, Остон Ўрунов Ўзбекистон миллий жамоасининг ноябрь ойидаги йиғинига чақирилган эди. «Тамбов» вакили Жасур Жалолиддинов эса, РПЛ 13-турида «Динамо» билан бўлган уй учрашуви (1:2)да майдонга тушгани йўқ. Дарвоқе, «Тамбов» президенти Арсен Габуев яқинда клубдан кетди. «Арсен Таймуразович ўз хоҳиши билан эгаллаб турган лавозимидан озод қилинди. Ҳозирча президент ўрнини ким эгаллаши ҳақида бир тўхтамга келмадик. Клуб президенти лавозими - бу штатдан ташқари жой. Шундай экан, янги президент умумий йиғилишда сайланади», - деди «Тамбов» бош директори Ольга Коновалова. Габуев 2018 йилдан буён «Тамбов» президенти ролида ишлаётганди. Россия Биринчи дивизиони вакили - «Нефтехимик» ўтган ҳафта 2та ўйинни ғалаба билан якунлади. Жумладан, «Краснодар-2» 5:0 ҳисобида доғда қолдирилган баҳсда Вагиз Галиулин иккинчи бўлимда майдонга тушиб, 54-дақиқада гол муаллифига айланди. Бобур Давлатов ҳам айнан иккинчи 45 дақиқаликда тўп сурди. 19-тур ўйинида эса «Нефтехимик» меҳмонда «Балтика»ни ягона гол эвазига енгди. Галиулин бу сафар 79-дақиқагача майдонда бўлди, Давлатов захирада қолди.\nҒаниев қутқарувчи ролида. БААнинг «Шабаб ал-Аҳли» клуби миллий чемпионат 3-туридан ўрин олган «Ал-Ваҳда»га қарши сафар ўйинида 1:1 ҳисобини қайд этди. Эътиборли томони, меҳмон жамоанинг голига ҳамюртимиз Азиз /аниев муаллифлик қилди. У 73-дақиқада жарима зарбасини қойилмақом тарзда амалга оширгач, тўп тўсинга тегиб, дарвозага тушди. Муҳими, Азиз шу голи билан «Шабаб»ни мағлубиятдан қутқариб қолди. Айтиш ўринли, учрашувда тўлиқ вақт ҳаракатланган ҳамюртимиз 62-дақиқада сариқ карточка ҳам олди. Айни пайт «Шабаб ал-Аҳли» 5 очкога эга. 3-тур доирасидаги «Ал-Айн» - «Шаржа» учрашуви 1:2 ҳисобида якунланди. Меҳмон жамоа ярим ҳимоячиси Отабек Шукуров майдонда тўлиқ вақт давомида фаоллик кўрсатиб, 1та голга ассистентлик қилди. Отабек худди Азиз каби ҳакам томонидан огоҳлантирилди (90+2 дақиқада).\nТўпурарлар пойгасида интрига. Беларусь чемпионати Олий лигаси 25-туридан ўрин олган «Бельшина» - «Шахтёр» ўйини меҳмон жамоа вакили Жасур Яхшибоевга аталди. Ҳар ҳолда, солигорскликлар қолдирилган ўйинда мезбонларга айтарли имконият қолдиришмади - 5:1. Шу ғалаба ортидан турнир жадвали пешқадами БАТЭ билан очколар ўртасидаги фарқни минимал даражага пасайтирган (53га 52) «Шахтёр»нинг ўйиндаги 3та голи ҳамюртимиз номига ёзилди. 85-дақиқага қадар майдонда тиним билмаган Жасур қўшимчасига яна бир голга ассистентлик ҳам қилди. Шу тариқа унинг жорий мавсумдаги голлари сони 16тага етди. Айни пайт тўпурарлар пойгаси пешқадами Максим Скавиш (БАТЭ) ҳисобида 17та гол бор. «Энергетик-БГУ» эса 23-турнинг қолдирилган ўйинида «Слуцк»га 0:2 ҳисобида ютқазди. Жамоа сафидаги Шаҳбоз Умаров тўлиқ 90 дақиқа ўйнаган бўлса, Ҳумоюнмирзо Иминов танаффусда ўз ўрнини захира вакилига бўшатиб берди (у бўлим ўрталарида сариқ карточка олганди).\nЖ.Кореяда нохушлик. Ҳамюртимиз Икром Алибоевнинг клуби - «Сеул» футболчиси Ким Нам Чун пойтахтдаги истироҳат боғларидан бирида ўлик ҳолда топилди. The Korea Times нашрида ёзилишича, полиция тахминига кўра, 31 ёшли футболчи ўз жонига қасд қилган. «Сеул»нинг натижасига келсак, жамоа ҳамюртимиз иштирок этмаган ўйин (27-тур)да «Инчхон»га имкониятни бой берди - 0:1. «Сеонгнам» - «Пусан И~Парк» ўйинида мезбонлар 2:1 ҳисобида зафар қучишди. Майдон эгалари таркибида Жамшид Искандеров 90 дақиқа тўп сурган бўлса, меҳмонлар ҳимоячиси Достон Турсунов қайдномага ҳам киритилмади. Шунингдек, «Кванжу» вакили Рустам Ашурматов ҳам «Ульсан Хюндай» майдонидаги омадсиз ўйин (0:3) қайдномасига киритилмади. Қуйи лига 26-туридан ўрин олган «Чоннам» - «Ансан Гринерс» ўйини (0:0)да мезбон клуб футболчиси Олег Зотеев 65-дақиқада майдонга тушди.